MAIPs fail permohonan mencelah petisyen perceraian Loh Siew Hong

Oleh Zuhayati Yazid

BANGI, 5 Syaaban 1443H, Selasa – Majlis Agama dan Istiadat Melayu Perlis (MAIPs) memfailkan permohonan untuk mencelah petisyen perceraian di antara Loh Siew Hong dengan bekas suaminya, Nagahswaran Muniandy yang kini memeluk Islam bersama tiga anak mereka.

Permohonan MAIPs tersebut telah difailkan melalui Tetuan Chamber of Zainul Rijal.

Peguamnya, Datuk Zainul Rijal Abu Bakar berkata, permohonan berkenaan dibuat di Mahkamah Tinggi Kuala Lumpur, semalam yang bertujuan supaya MAIPs mempunyai local standi untuk membuat permohonan variasi ke atas terma-terma perintah jagaan tunggal tersebut.

“Ini adalah khususnya bagi membolehkan MAIPS mendapat akses memberikan bantuan, panduan dan pendidikan berkenaan dengan Islam kepada tiga kanak-kanak tersebut.

“Selain memberi sokongan dalam bentuk kewangan dari dana zakat dan lain-lain bantuan yang dibenarkan syarak yang disalurkan melalui ibu mereka sendiri, Loh Siew Hong.

“… serta memberi panduan kepada ibunya agar dapat membesarkan tiga remaja mualaf dalam suasana kondusif mengikut syarak, terutama tetapi tidak terhad kepada pemakanan halal dan haram serta lain-lain perkara,” katanya dalam kenyataan kepada Ismaweb.net, hari ini.

Tegas Zainul Rijal, MAIPs tidak mencampuri serta tidak menyebelahi mana-mana pihak dalam pertikaian serta penceraian pasangan berkenaan sebaliknya, peranan MAIPs hanyalah semata-mata bagi memastikan kebajikan anak-anak mualaf serta akidah sentiasa terjaga.

“Apatah lagi mereka komited sebagai muslim dan agar mereka mendapat sokongan dan bantuan yang diperlukan dari sudut kewangan, pendidikan dan sosial,” katanya.

Zainul Rijal berkata, walaupun berada dalam jagaan Loh, tiga remaja berkenaan boleh dilihat menzahirkan iktikad dan keazaman melalui perbuatan dan tingkah laku untuk terus berada dalam agama Islam.

Pada masa sama, Zainul Rijal turut menegaskan, permohonan mencelah yang difailkan MAIPs tidak sama sekali akan menafikan hak Loh sebagai ibu kandung.

Justeru, beliau mengharapkan tiada pihak yang cuba mengecam dan mengapi-apikan sentimen kebencian yang bersifat keagamaan atau perkauman sempit.

Hakikatnya, beliau berkata, Islam adalah agama rahmah yang menitikberatkan hubungan anak-anak dengan ibu tanpa mengira apa agama sekali pun.

21 Februari lalu, Mahkamah Tinggi Kuala Lumpur memerintahkan tiga adik-beradik yang dalam jagaan Jabatan Kebajikan Masyarakat diserahkan dengan segera kepada ibu kandung mereka, Loh Siew Hong, selepas membenarkan permohonan habeas corpus difailkan ibu tunggal itu.

Loh memohon writ habeas corpus atau perintah lain yang sesuai oleh mahkamah untuk membolehkan anak-anaknya itu dibebaskan serta-merta daripada hak penjagaan persendirian responden, dan dikembalikan kepadanya.


42 Ahli Parlimen selesai bahas Bajet 2022

KUALA LUMPUR, 28 Rabiulawal 1443H, Khamis – Sebanyak 42 Ahli Parlimen telah mengambil bahagian membahaskan Bajet 2022 pada minggu kedua persidangan Dewan Rakyat.

Sesi perbahasan dimulakan Ketua Pembangkang Datuk Seri Anwar Ibrahim pada Isnin lepas yang antara lain meminta kerajaan menjelaskan dengan telus mengenai perbelanjaan projek-projek off budget.

Selain itu, bekas perdana menteri yang juga Ahli Parlimen Pekan Datuk Seri Najib Tun Razak menyarankan kerajaan supaya menaikkan had maksimum pengeluaran i-Citra Kumpulan Wang Simpanan Pekerja (KWSP) kepada RM10,000, sementara Ahli Parlimen Langkawi Tun Dr Mahathir Mohamad meminta kerajaan menyemak semula peruntukan dalam belanjawan itu bagi mengurangkan beban hutang negara.

Menteri Kewangan Tengku Datuk Seri Zafrul Tengku Abdul Aziz membentangkan Bajet 2022 pada 29 Oktober lepas dengan peruntukan tertinggi dalam sejarah berjumlah RM332.1 bilion untuk menyedia dan merancang pelbagai strategi serta inisiatif bagi mensejahterakan rakyat dan membangunkan ekonomi yang makmur serta mampan.

Dalam pada itu, pada Selasa, Ahli-ahli Parlimen mula mendapat suntikan dos penggalak vaksin COVID-19 yang disediakan Kementerian Kesihatan (KKM) di Bangunan Parlimen.

Yang Dipertua Dewan Rakyat Datuk Azhar Azizan Harun berkata pemberian dos penggalak itu bagi memastikan keselamatan semua Ahli Parlimen berada pada tahap optimum kerana mereka sering berjumpa rakyat dan pulang ke kawasan masing-masing khususnya ketika musim banjir.

Sementara itu, kerajaan membentangkan Rang Undang-Undang Perlembagaan (Pindaan) 2021 berkaitan Perjanjian Malaysia 1963 (MA63) bagi bacaan kali pertama.

Dewan Rakyat tidak bersidang pada hari ini berikutan sambutan Deepavali dan akan bersambung Isnin.

Mengikut takwim mesyuarat Dewan Rakyat, Perbahasan Rang Undang-Undang Perbekalan 2022 di peringkat dasar dijadualkan hingga 11 November depan sebelum sesi penggulungan oleh kementerian-kementerian berkenaan selama empat hari bermula 15 November. – Bernama


COVID-19: Tiga kes baharu, jumlah kematian kekal 121

KUALA LUMPUR, 16 Zulkaedah 1441H, Rabu – Kementerian Kesihatan Malaysia (KKM) memaklumkan tiada sebarang kes baharu yang membabitkan kes penularan dalam negara dikesan hari ini.

Ketua Pengarah Kesihatan, Datuk Dr Noor Hisham Abdullah berkata, kesemua tiga kes baharu yang direkodkan pada Rabu merupakan kes import yang mendapat jangkitan dari luar negara.

Ia sekali gus, menjadikan jumlah kumulatif kes adalah sebanyak 8,677 kes.

“Kes kebolehjangkitan di negara ini adalah sebanyak 70 kes. Mereka telah diasing dan dirawat,” katanya seperti media tempatan hari ini.

Jelas beliau, tiga kes baharu itu melibatkan warganegara Malaysia yang masing-masing baru pulang dari Sudan, Mexico dan Arab Saudi.

Dalam pada itu, Dr Noor Hisham berkata sebanyak lima kes pulih COVID-19 dan dibenarkan discaj dicatatkan hari ini, menjadikan jumlah kumulatif kes sembuh sepenuhnya adalah 8,486 kes atau 97.8 peratus daripada jumlah keseluruhan kes.

Dalam perkembangan sama, beliau turut memaklumkan tiada kes kematian berkaitan COVID-19 dilaporkan pada Rabu.

Justeru, jumlah kumulatif kes kematian di Malaysia kekal sebanyak 121 kes atau 1.39 peratus daripada jumlah keseluruhan kes.

Setakat ini, dua kes sedang menerima rawatan di Unit Rawatan Rapi (ICU), sementara satu kes memerlukan bantuan pernafasan.


The 1975:  Ini sebab kerajaan perlu ditolak, hilang rasional tadbir negara

Oleh Athirah Huda Zalhe

BANGI, 6 Muharram 1445H, Isnin – Isu aksi jelik dan biadab vokalis The 1975 di konsert ‘Good Vibes Festival 2023’ tidak akan berlaku sekiranya kerajaan daripada awal menolak sebarang penganjuran konsert muzik liar ke negara ini.

Ketua Pemuda BERJASA, Fahmi Bazlan percaya aksi melampau kumpulan popular United Kingdom (UK) itu sengaja dirancang untuk menimbulkan provokasi dan mencetuskan kemarahan umat Islam di Malaysia.

Meskipun kumpulan itu sudah disenaraihitamkan dan konsert ‘Good Vibes Festival 2023’ dibatalkan serta-merta, tindakan diambil kerajaan menerusi Menteri Komunikasi dan Digital, Fahmi Fadzil umpama ‘nasi sudah menjadi bubur’.

“Tindakan itu nampak betul tetapi tidak tepat dan kurang bijak kerana nasi telah menjadi bubur, penganjur rugi, rakyat marah dan kerajaan pula dipandang tidak profesional oleh negara luar.

“Ini sebabnya kerajaan hari ini perlu ditolak, hilang segala rasional mentadbir sebuah negara,” katanya ketika dihubungi Ismaweb.net, hari ini.

Sebelum ini, media melaporkan persembahan The 1975 di Good Vibes Festival 2023 di Litar Antarabangsa Sepang pada malam Jumaat dihentikan selepas vokalisnya, Matty Healy menunjukkan aksi kurang sopan di hadapan peminat.

Matty yang terkenal dengan aksi biadab didakwa memegang botol arak ketika berada di atas pentas, selain meludah, membuat ucapan menghina undang-undang Malaysia berkaitan lesbian, gay, biseksual dan transgender (LGBT) dan melakukan aksi kurang sopan.

Susulan aksi dan kenyataan sangat biadab itu, Fahmi mengarahkan membatalkan serta-merta baki penganjuran yang dijadualkan sehingga semalam.

Idea konsert antarabangsa hanya bawa budaya liar

Mengulas lanjut, Fahmi berpandangan bahawa idea merangsang ekonomi negara dengan membawa masuk pemain industri muzik dan hiburan di peringkat antarabangsa ke dalam Malaysia adalah tindakan salah dan kurang bijak.

Ini kerana, langkah itu tiada objektif jelas dalam membina sebuah naratif yang baik untuk memperkenalkan identiti negara Malaysia, sebaliknya hanya membawa budaya liar dari luar untuk diterima sebagai normalisasi dunia moden dan liberal.

“Saya melihat beberapa model kejayaan telah dicipta oleh Indonesia di mana budaya dan artis mereka diperkenalkan di pentas antarabangsa.

“Sebagai contoh Puteri Ariani dan Cakra Khan yang tampil di pentas America Got Talent dengan membawa kepada dunia siapa bangsa Indonesia, itu adalah kuasa identiti nasional yang berjaya diterapkan dalam seni budaya dan sosial tahap tinggi sehingga masyarakat Indonesia menjadi bangga dan Indonesia terkenal di mata dunia.

“Itu contoh terbaik yang perlu dilakukan kita sebagai warganegara Malaysia. Sebagai merealisasikan impian tersebut, BERJASA meletakkan teras pertama dalam Impian Nasional 2040 Membina Identiti Nasional,” katanya.


Tebing Barat tegang, rejim Israel bunuh remaja Palestin

RAMALLAH, 4 Muharam 1445H, Sabtu – Tentera pengganas Israel menembak mati seorang remaja Palestin ketika demonstrasi menentang penempatan haram Yahudi di Tebing Barat yang diduduki pada Jumaat.

Kementerian Kesihatan mengesahkan, Mohammad Fouad al-Baied, 17, ditembak di kepala di perkampungan Umm Safa dekat Ramallah.

Tentera Israel menggunakan tembakan langsung, bom tangan dan gas pemedih mata untuk menyuraikan rakyat Palestin yang berkumpul di kampung itu bagi mengecam peningkatan serangan peneroka baru-baru ini terhadap mereka, lapor media Palestin.

Sekurang-kurangnya seorang lagi selain Mohammad Fouad cedera parah akibat tembakan manakala yang lain dirawat kerana terhidu gas pemedih mata.

Tentera Israel mendakwa, pihaknya melepaskan tembakan ke arah rakyat Palestin yang membaling batu dan ‘mengancam nyawa’ ke arah mereka di Umm Safa.

Perkampungan di utara Ramallah telah menyaksikan ketegangan yang memuncak dalam beberapa minggu kebelakangan ini.

Ia berikutan serangan ganas perusuh peneroka di kawasan itu awal bulan ini, yang menyebabkan sekurang-kurangnya seorang rakyat Palestin terbunuh.

Penduduk membantah keganasan serta penubuhan pos penempatan baharu berhampiran pintu masuk selatan ke kampung itu pada Jun.

Pada 7 Julai lalu, tentera Israel membunuh Abdel-Jawad Saleh dalam konfrontasi sama di Umm Safa.

Rakyat Palestin mengadakan perhimpunan mingguan di Tebing Barat pada Jumaat untuk mengecam penempatan dan pendudukan.

Askar dan peneroka Israel sering menyerang mereka untuk menyuraikan bantahan yang menjurus kepada kecederaan dan pembunuhan rakyat Palestin.

Hampir 700,000 peneroka tinggal di lebih 250 penempatan dan pos di seluruh Tebing Barat dan Baitulmaqdis Timur yang melanggar undang-undang antarabangsa.

Sekurang-kurangnya 197 rakyat Palestin terbunuh akibat tembakan Israel tahun ini, termasuk 34 kanak-kanak – pada kadar hampir satu kematian setiap hari.

Seramai 160 orang maut di Tebing Barat dan Baitulmaqdis Timur, manakala baki 36 lagi terbunuh di Semenanjung Gaza. – Agensi


Keluasan Hutan Simpan Kekal Chini akan ditambah

KUANTAN, 4 Zulkaedah 1442H, Selasa – Keluasan Hutan Simpanan Kekal Chini, Pekan akan diperluas daripada 4,600 hektar kepada 6,000 hingga 7,000 hektar, seperti yang disarankan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah, semalam.

Menteri Besar Pahang Datuk Seri Wan Rosdy Wan Ismail berkata, Pejabat Pengarah Tanah dan Galian (PTG) dan Jabatan Perhutanan negeri telah diminta mengambil tindakan segera, bagi mengenal pasti kawasan tambahan seterusnya menguruskan soal pewartaan.

Menurut beliau, peluasan berkenaan wajar sekali gus dapat menambahkan lagi liputan kawasan hutan demi memelihara dan memulihara mutu alam sekitar Tasik Chini, yang mana luas badan airnya sahaja antara 200 hektar dan 700 hektar mengikut musim.

“Peluasan ini juga dapat memberi keberkesanan lebih tinggi, kepada usaha untuk menepati kehendak Pertubuhan Pendidikan, Sains dan Kebudayaan Pertubuhan Bangsa-bangsa Bersatu (UNESCO),” katanya dalam kenyataan di sini hari ini.

Wan Rosdy berkata, Tasik Chini Rizab Biosfera (TCRB) di bawah program ‘Man and Biosphere UNESCO’, telah diiktiraf sejak 2009 sebagai kawasan rizab biosfera pertama di Malaysia, berlandaskan tiga teras utama yang berkaitan dengan pemuliharaan ekosistem termasuk spesies dan hidupan, sokongan logistik termasuk aktiviti penyelidikan dan pembelajaran, serta pembangunan melibatkan ekonomi penduduk setempat.

“Bagi menjayakan ketiga-tiga teras utama ini, TCRB dibahagikan kepada tiga zon iaitu Zon Teras, Zon Penampan dan Zon Peralihan, dengan fungsinya yang bebeza, malah dengan keluasan maksimum kira-kira 7,000 hektar seperti titah saranan Tengku Hassanal, ia sangat memadai bagi menjayakan TCRB secara lebih berkesan,” katanya.

Dalam pada itu, Wan Rosdy berkata kerajaan negeri juga akan berusaha untuk menyegerakan kerja-kerja penanaman semula, dengan memperuntukkan RM10 juta lagi bagi penanaman semula hutan dan setakat ini sebanyak RM250,000 telah dibelanjakan untuk aktiviti itu.

Selain itu katanya, aktiviti penguatkuasaan akan terus diperkasakan termasuk pemantauan menggunakan teknologi ‘Light Detection Radar’ (LIDAR), yang akan dilaksanakan secara bersepadu serta berkala melibatkan agensi-agensi penguaktkuasaan negeri dan persekutuan.

Semalam, Tengku Hassanal menitahkan supaya kawasan Hutan Simpanan Kekal Chini seluas 4,600 hektar ditambah kepada 6,000 hingga 7,000 hektar, bagi menjaga kepentingan flora dan fauna di kawasan Tasik Chini serta persekitarannya. – Bernama


Menteri Kesihatan kesal produk vape ‘Tiger Pod’ dijual depan sekolah

PUTRAJAYA, 3 Rejab 1444H, Rabu – Kementerian Kesihatan memandang serius isu penjualan e-rokok dan produk vape di hadapan sebuah sekolah yang tular baru-baru ini.

Kesal dengan perkara itu, Menteri Kesihatan, Dr Zaliha Mustafa mengesahkan menerima maklumat berhubung aktiviti promosi, pengiklanan dan penjualan e-rokok atau produk vape menyerupai mainan atau ‘Tiger Pod’ yang semakin berleluasa.

“Ini amat membimbangkan ibu bapa dan guru kerana produk berkenaan telah dicipta dan direka sedemikian rupa sehingga menarik perhatian kanak-kanak dan remaja untuk mencuba.

“Apa yang membimbangkan produk e-rokok atau vape ini menggunakan cecair berasaskan nikotin, di mana penjualan produk tersebut dikawal dan di bawah Akta Racun 1952,” katanya dalam satu kenyataan hari ini.

Beliau berkata, pengedaran dan pembekalan apa-apa produk dan barangan yang mengandungi nikotin mesti didaftarkan dan mendapat kelulusan yang diperlukan sebagai ubat daripada Pihak Berkuasa Kawalan Dadah, di bawah Peraturan-Peraturan Kawalan Dadah dan Kosmetik 1984, Akta Jualan Dadah 1952.

Menyedari bahawa Akta Racun 1952 tidak mempunyai sebarang peruntukan atau peruntukan untuk menghalang promosi dan pengiklanan bagi vape dan cecair e-rokok, peruntukan telah pun dimasukkan, dimasukkan di bawah Rang Undang-Undang Kawalan rokok dan produk tembakau bertujuan untuk mengawal selia pengeluaran produk berbahaya tersebut.

“Ia telah pun dibentangkan untuk bacaan kali kedua semasa persidangan Parlimen Ogos tahun lepas dan pelaksanaannya ditangguhkan sehingga sekarang,” katanya.

Dr Zaliha berkata, penyelesaian penjualan produk yang boleh memudaratkan kesihatan dan kesejahteraan generasi muda seperti ‘Tiger Pod’ memerlukan kerjasama pelbagai agensi dan kementerian seperti Kementerian Perdagangan Dalam Negeri dan Kos Sara Hidup, kerajaan tempatan dan agensi penguatkuasaan lain yang berkaitan.

“Saya juga ingin menegaskan bahawa pengusaha produk vape mesti bertanggungjawab apabila mengeluarkan dan menjual produk mereka.

“Ibu bapa juga perlu membantu memerhati dan memantau aktiviti anak-anak mereka bagi memastikan mereka tidak terjebak dengan tabiat buruk itu kerana ia boleh memudaratkan kesihatan mereka,” katanya.

Beliau berkata, kementerian akan terus bekerjasama dengan Kementerian Pendidikan dan Pengajian Tinggi, universiti awam dan swasta serta Badan Bukan Kerajaan (NGO) untuk aktiviti advokasi dan pencegahan.

“Ini bagi memastikan pendidikan berterusan tentang bahaya vape dan merokok yang boleh disebarkan secara meluas kepada semua lapisan dan lapisan masyarakat dan masyarakat,” katanya.


Sultan Perak perkenan lantikan MB baharu jika cukup majoriti

BANGI, 20 Rabiulakhir 1442H, Ahad – Sultan Perak, Sultan Nazrin Muizzuddin Shah hanya memperkenan pelantikan Menteri Besar baharu, setelah baginda diyakinkan bahawa calon berkenaan mempunyai sokongan majoriti Ahli Dewan Undangan Negeri (ADUN).

Ahli Dewan Negara Perak, Datuk Seri Mohd Annuar Zaini memaklumkan, sejak dua hari lalu baginda sudah menerima menghadap beberapa pemimpin tertinggi parti bagi menyembah maklum perkembangan terkini situasi politik parti masing-masing termasuk Presiden UMNO, Datuk Seri Dr Ahmad Zahid Hamidi.

“Beliau (Ahmad Zahid) sudah menyembah maklum perkembangan terkini daripada sudut UMNO dan rumusan yang dicapai dalam Mesyuarat Khas Perhubungan UMNO semalam.

“Peranan baginda sultan (memperkenankan pelantikan Menteri Besar baharu) hanya setelah diyakinkan bahawa calon yang dipersembahkan itu mempunyai sokongan majoriti mudah,” katanya seperti dilapor Berita Harian hari ini.

Tambahnya, pihak istana juga bersedia untuk diyakinkan sudah ada calon untuk mengangkat sumpah jawatan Menteri Besar Perak yang baharu.

Katanya, selepas Ahmad Zahid, setakat ini tiada mana-mana pihak lain lagi yang memohon untuk menghadap baginda dalam masa terdekat.

“Setakat ini tiada, namun saya tidak boleh ulas kerana dinamik (keadaan politik). Jika ada saya akan maklumkan kepada media,” katanya.

Kemelut politik di Perak berlaku apabila Datuk Seri Ahmad Faizal Azumu, gagal memperoleh sokongan dalam usul keyakinan ahli Dewan terhadap Menteri Besar pada persidangan Dewan Undangan Negeri (DUN) apabila hanya mendapat 10 undi, dengan 48 menolak manakala satu berkecuali.

Usul dibawa Datuk Abd Manap Hashim (BN-Pengkalan Baru) atas alasan mahu membuktikan Ahmad Faizal mempunyai sokongan padu daripada semua 59 ADUN sebagai Menteri Besar.

DUN Perak merangkumi 25 ADUN Barisan Nasional (BN) mewakili UMNO, DAP (16), PAN (lima), Parti Pribumi Bersatu Malaysia (BERSATU) (lima), PKR (tiga), PAS (tiga), manakala Gerakan dan Bebas masing-masing satu.


‘Sebab digantung tak dinyata dalam surat rasmi’

BANGI, 9 Rejab 1444H, Selasa – Ahli Parlimen Sembrong, Datuk Seri Hishammuddin Hussein hari ini mengesahkan sudah menerima surat rasmi berhubung penggantungan keahliannya di dalam UMNO.

Bekas Menteri Pertahanan itu berkata, surat rasmi bertarikh 30 Januari itu bagaimanapun tidak menyatakan sebab tindakan penggantungan dikenakan ke atasnya.

“Baru sahaja terima surat rasmi bertarikh semalam berhubung penggantungan keahlian UMNO saya.

“Tiada sebab penggantungan dinyatakan,” katanya dalam kenyataan ringkas di Facebook, hari ini.

Menerusi kenyataan itu, Hishammuddin turut memuat naik surat berkenaan yang hanya menyatakan keputusan mesyuarat Ahli Majlis Kerja Tertinggi (MKT) UMNO bertarikh 27 Januari lalu.

Surat itu menyatakan bahawa Hishammuddin digantung hak-hak keahlian di dalam parti di bawah Fasal 10.6 dibaca bersama Fasal 5.9 kerana melanggar Fasal 20.9 Perlembagaan UMNO.

Katanya, penggantungan itu berkuat kuasa selama enam tahun bermula 27 Januari 2023 atau dua penggal pemilihan MKT UMNO.

Salinan surat yang ditandatangani Setiausaha Agung, Datuk Seri Ahmad Maslan itu turut dihantar kepada Setiausaha Badan Perhubungan UMNO Negeri Johor dan Setiausaha UMNO Bahagian Sembrong.


Rakyat Palestin benar-benar cintakan agama dan negara, jihad lawan musuh

BANGI, 5 Safar 1443H, Ahad – Pergerakan Perjuangan Islam Palestin (Hamas) mengakui penduduk Palestin begitu menekankan aspek rasa hubbul watan – cinta kepada tanah air – pada diri mereka.

Pemimpin Kanan Hamas di Lubnan, Syeikh Osama Hamdan berkata, aspek pertama mengenai penggabungan diri warga Palestin terhadap agama dan kebudayaannya.

Katanya, agama dan budaya Palestin ini bukan sesuatu baru yang mana mereka dididik untuk mempertahankan tanah air serta memperjuangkan hak.

“Ia sudah bermula sejak sekian lama dan di sana ada nilai-nilai yang cukup mulia dan hebat yang bertepatan dengan agama (Islam) itu sendiri,” katanya.

Beliau berkata demikian ketika menjadi panel wawancara BERJASA bertajuk Malaysia vs Palestin: Siapa lebih merdeka? yang disiarkan secara langsung di akaun Facebook BERJASA semalam.

Mengulas lanjut, Osama berkata, dari sudut tanggungjawab masyarakat, mereka berperanan untuk menanamkan rasa kecintaan kepada negara dengan bekerjasama serta saling bantu-membantu di samping menanam ‘roh’ jihad dalam diri anak-anak Palestin.

Katanya lagi, aspek lain warga Palestin berjaya menanamkan hubbul watan adalah dalam bidang jihad serta pertembungan mereka dengan musuh yang merampas negara mereka.

“Ini telah menyebabkan kecintaan kepada negara amat tinggi.

“Bahkan pengaruh para pejuang termasuk Hamas yang mempunyai kedudukan cukup hebat sehingga apabila disebut dalam masyarakat mengenai hasrat dan cita-cita, mereka berhasrat untuk menjadi para mujahid dan syuhada,” katanya.


Israel roboh perkampungan Badwi kali ke-202

NEGEV, 7 Zulkaedah 1443H, Selasa – Pasukan pendudukan negara pengganas Israel merobohkan perkampungan Arab Badwi al-Araqeeb di wilayah selatan Negev untuk kali ke-202.

Menurut penduduk, tentera Israel memaksa wanita dan kanak-kanak Palestin keluar dari rumah mereka dan terus memusnahkan harta benda serta tempat perlindungan yang dibina semula daripada perobohan sebelum ini.

Kampung itu dirobohkan sebanyak 14 kali pada tahun lalu.

Setiap kali penduduknya enggan meninggalkan kawasan berkenaan dan gigih membina semula rumah mereka.

Tindakan itu menegaskan bahawa mereka tidak akan meninggalkan tanah mereka.

Pasukan pendudukan meneruskan provokasi harian mereka terhadap penduduk kampung Arab, meletakkan sekatan ke atas kehidupan seharian mereka, melaksanakan serbuan setiap hari dan memusnahkan tanah dan rumah mereka.

Zochrot – sebuah NGO yang berpangkalan di Tel Aviv – menceritakan dalam laporan baru-baru ini bahawa al-Araqeeb pertama kali dibina pada zaman Uthmaniyyah, dan tanahnya dibeli oleh penduduk.

Kampung itu mula diratakan pada Julai 2010 dan setiap kali penduduk al-Araqeeb membina semula khemah dan rumah kecil mereka, pasukan pendudukan kembali untuk memusnahkannya kadang kali beberapa kali sebulan.

Terletak di padang pasir Negev (Naqab), kampung itu adalah salah satu daripada 51 kampung Arab ‘tidak diiktiraf’ di kawasan berkenaan.

Badwi di Negev mesti mematuhi undang-undang yang sama seperti warga Israel Yahudi.

Mereka membayar cukai tetapi tidak menikmati hak dan perkhidmatan yang sama seperti orang Yahudi di Israel.

Negara itu berulang kali enggan menghubungkan bandar-bandar ke grid nasional, bekalan air dan kemudahan penting lain.

Menurut Zochrot, pihak berkuasa negara haram Israel berusaha untuk merampas kawalan tanah dan mengusir penduduknya, dengan puluhan kampung dan masyarakat Badwi menghadapi ancaman yang sama di kawasan Negev. – Agensi


GRS dianggap bacul jika tunduk gesaan pertubuhan Cina

Oleh Ainul Illia Meor Suzurudin

BANGI, 16 Safar 1442H, Ahad – PEMBELA akan mengklasifikasikan kerajaan Sabah dipimpin Gabungan Rakyat Sabah (GRS) sebagai bacul sekiranya melantik wakil kaum Cina dalam Kabinet baharu negeri itu, kata Naib Pengerusinya, Cikgu Izzat Johari.

Sebelum ini, Gabungan Persatuan Cina Sabah (FCAS) menggesa kerajaan negeri, mencalonkan beberapa wakil dari kaum Cina untuk diletakkan ke dalam Kabinet Sabah.

Bukan hanya FCAS, malah Persekutuan Persatuan-Persatuan Pengurus Sekolah Cina Malaysia Sabah (Dong Zong Sabah) juga menyuarakan gesaan sama supaya melantik menteri berketurunan Cina dalam Kabinet GRS.

Sementara itu, Ketua Menteri Sabah, Datuk Hajiji Noor berkata, ketiadaan wakil Cina dalam Kabinet baharu akan dibincangkan dalam kalangan pemimpin PN, Barisan Nasional (BN) dan Parti Bersatu Sabah (PBS).

Mengulas perkara itu, Cikgu Izzat menyifatkan Dong Zong yang lantang mempertahankan Sijil Peperiksaan Bersepadu (UEC) dan sekolah vernakular tidak berhak menuntut apa-apa pun sebenarnya.

“Apa kapasiti mereka untuk menuntut? PEMBELA tidak ragu-ragu akan memastikan MCA, DAP terus gagal dalam mana-mana kawasan jika mereka bertanding kelak.

“Kita mahu pemimpin Islam berwibawa menerajui kerajaan Malaysia. Apabila pemimpin Islam berwibawa yang mentadbir negara, tiada bangsa akan ketinggalan.

“Undang-undang Islam boleh dilaksana, kedaulatan negara akan kembali kukuh dan kebajikan rakyat akan terpelihara,” katanya ketika dihubungi Ismaweb.net

Bagaimanapun, katanya, perkara itu bergantung kepada sejauh mana pendirian parti UMNO, PAS dan Bersatu untuk menegakkan agenda Islam dalam negara.

“Jika mereka berani atau tidak, itu sahaja. Kuasa ketiga sedang digerakkan untuk menjadi timbang tara kepada UMNO, PAS dan Bersatu,” katanya lagi.


WhatsApp pulih selepas tergendala di peringkat global

WASHINGTON, 2 Muharam 1445H, Khamis – Meta Platforms (Meta) sudah memulihkan isu ketersambungan WhatsApp selepas ribuan pengguna secara global melaporkan masalah mengakses aplikasi pemesejan itu pada Rabu.

Perkara itu berdasarkan laman web DownDetector.

“Kami kembali, selamat berbual!” demikian hantaran akaun Twitter WhatsApp.

Sebelum ini, syarikat itu berkata, ia mengalami gangguan menerima mesej masuk dan penghantaran mesej di WhatsApp.

Menurut Downdetector – yang menjejaki gangguan dengan menyusun laporan status daripada beberapa sumber termasuk ralat yang diserahkan pengguna pada platform itu – ada masanya, terdapat lebih daripada 37,000 insiden pengguna di Amerika Syarikat melaporkan isu dengan perkhidmatan pemesejan.

Sementara itu, lebih 177,000 pengguna melaporkan masalah dengan WhatsApp di United Kingdom dan hampir 15,000 berkata, mereka menghadapi masalah ketika menggunakan aplikasi pemesejan di India. – Agensi


Lebih 700 rumah musnah dalam kebakaran di Tawau

TAWAU, 15 Syaaban 1443H, Jumaat – Lebih 700 rumah atas air musnah dalam kebakaran di Kampung Kurnia Jaya, Batu 4 Jalan Apas, di sini, semalam.

Ketua Balai Bomba dan Penyelamat (BBP) Tawau, Julius John Stephen berkata, kejadian dipercayai bermula kira-kira 4.40 petang dan pihaknya menerima panggilan kecemasan lima minit selepas itu.

Beliau berkata, lebih 40 pegawai dan anggota balai berkenaan digerakkan ke lokasi kejadian bagi operasi pemadaman.

“Pasukan bomba dari BBP Semporna turut digegaskan ke lokasi kejadian bagi membantu memadamkan kebakaran.

“Setakat ini tiada kemalangan jiwa dilaporkan manakala punca kebakaran dan jumlah kerugian dalam siasatan,” katanya. – Bernama


Ceroboh 18 hektar tanah, adakah mereka ada ‘backup’ besar?

BANGI, 29 Rabiulawal 1442H, Ahad – Aktiviti penerokaan secara haram kawasan Hutan Simpan Lesong seluas 18 hektar bagi mengusahakan tanaman durian Musang King, di Rompin bukan satu kebetulan.

Difahamkan, kegiatan berskala besar itu dilakukan di Kompartmen 74 dan 75 membabitkan penggunaan pelbagai jentera berat untuk membersih dan meratakan kawasan selain aktiviti menanam pokok.

Selain Musang King, pihak terbabit turut menanam pokok durian belanda, nangka dan kelapa, mereka juga turut membina stor simpanan barangan dan pejabat dalam kawasan itu.

Memetik laporan berkenaan, Presiden gerakan Islam, Haji Aminuddin Yahaya menyifatkan aktiviti haram pihak terbabit bukanlah secara sembunyi atau curi-curi, tetapi sudah seperti ‘level’ menjarah tanah.

“Lebih menarik lagi, pihak pejabat hutan daerah sudah memberikan lima kali amaran sebelum ini. Lima kali amaran bukannya sedikit, dan itu pun tidak menggerunkan mereka.

“Sepatutnya sekali amaran sahaja sudah cukup, dan terus ambil tindakan. Apakah ada ‘backup’ besar yang membuatkan mereka begitu berani dan rasa kebal?,” soalnya menerusi kenyataan hari ini.

Bimbang campur tangan politikus seperti yang berlaku kes percerobohan tanah haram di Raub kembali berulang, beliau menggesa kerajaan negeri bertegas.

Beliau percaya mereka akan membuka lebih luas kawasan tanaman durian Musang King kerana jentolak masih melakukan kerja pembersihan hutan.

Bahkan, banyak benih durian yang belum ditanam dan disimpan di tapak semaian.

Jika dibiarkan lagi lama, entah berapa hektar lagi akan dijarah.

“Syabas kepada pegawai-pegawai yang berani membuat serbuan ini.

“Saya pasti ini bukannya noktah bagi penceroboh ini kerana tidak mustahil ‘modus operandi Raub’ bakal diulang di mana akan wujud campur tangan politikus-politikus yang hadir kononnya membela ‘pekebun yang tertindas’.

“Sebab itulah kes Raub sebelum ini sangat penting untuk kerajaan negeri bertegas. Selepas ini kita tidak tahu hutan mana, di daerah mana pula akan ‘dicuri’,” katanya.


Gelembung pelancongan Langkawi jana RM24.9 juta

ALOR SETAR, 3 Rabiulawal 1443H, Ahad – Projek rintis gelembung pelancongan di Langkawi yang dilancarkan pada 16 September lepas memberi sinar baharu kepada industri pelancongan di pulau pelancongan itu apabila berjaya menjana pendapatan sebanyak RM24.9 juta setakat 6 Oktober lalu.

Menteri Besar Kedah, Muhammad Sanusi Md Nor berkata, sejumlah 60,504 pelancong berkunjung ke Langkawi sehingga 6 Oktober lepas dengan purata 16 penerbangan sehari ke pulau itu.

Manakala bagi laluan laut pula terdapat dua trip feri ke Langkawi masing-masing dari Kuala Kedah dan Kuala Perlis serta dua trip untuk perkhidmatan feri “RORO” ke Langkawi dari Kuala Perlis.

“Melihat jauh ke hadapan, Langkawi dijangka akan dibuka kepada pelancong antarabangsa sekitar November atau Disember 2021 tertakluk kepada keputusan Kerajaan Persekutuan.

“Saya difahamkan oleh pihak MAS (Malaysia Airlines) terdapat permintaan yang sangat tinggi dalam kalangan pelancong antarabangsa untuk masuk ke Langkawi melalui Malaysia Airlines,” katanya.

Beliau berkata demikian ketika berucap merasmikan ‘Langkawi Great Sales 2021’ (LGS) di Langkawi yang disiarkan secara maya hari ini. Turut serta dalam majlis perasmian itu ialah Menteri Pelancongan, Seni dan Budaya, Datuk Seri Nancy Shukri.

Muhammad Sanusi meyakini yang Lembaga Pembangunan Langkawi (LADA) berusaha membuat persediaan terbaik bagi merealisasikan pelancongan Langkawi bermula dengan penyediaan Pensijilan Mysafe kepada pemain industri yang merangkumi industri penginapan, restoran, produk pelancongan dan premis perniagaan.

“Kemudiannya, LADA turut menyediakan talian hotline (utama) gelembung pelancongan dan terkini menyediakan platform Market Place serta LGS bagi membantu penggiat industri pelancongan Langkawi memulakan semula perniagaan,” katanya.

Sementara itu, Menteri Besar Kedah itu berkata, LGS 2021 mengetengahkan elemen promosi secara digital dan konvensional yang mampu menarik minat pelbagai lapisan masyarakat.

Katanya, kemudahsampaian informasi melalui platform digital ‘Great Sale’ itu akan membuka lebih peluang kepada pelancong untuk membuat perancangan awal bagi melancong ke Langkawi sekali gus memudahkan urusan mereka ketika melancong di pulau berkenaan.

“Dengan pengenalan kepada inisiatif baru ini, saya juga melihat nama Langkawi terus menjadi sebutan ramai…ini sekali gus akan melicinkan urusan-urusan pelancong semasa di Langkawi tanpa perlu menunggu giliran atau beratur di kaunter tiket bagi mendapatkan tiket-tiket masuk ke produk pelancongan Langkawi,” katanya. – Bernama


ISMA Melaka Tengah bantah jualan arak di 7E, Family Mart dan 99 Speedmart

MELAKA, 14 Syawal 1443H, Ahad – Ikatan Muslimin Malaysia (ISMA) cawangan Melaka Tengah menyatakan bantahan terhadap jualan arak di beberapa kedai serbaneka sekitar kawasan itu.

Antaranya adalah kedai serbaneka 7 Eleven Taman Muhibbah, 99 Speedmart Taman Merlimau Utara dan Family Mart Bandar Baru Merlimau Utara.

Yang Dipertua ISMA Cawangan Melaka Tengah, Dr Khair Razian Othman berkata, pihaknya mendapat aduan daripada orang awam berkenaan wujudnya jualan arak di premis-premis tersebut.

Beliau berkata, tinjauan yang dilakukan pihaknya beberapa hari lepas mengesahkan aduan itu.

“Justeru, menjadi tanggungjawab kami untuk menyuarakan bantahan terhadap aktiviti tidak sihat ini.

“Arak adalah musuh bagi seluruh manusia merentas agama dan bangsa. la membawa kepada penyakit sirosis, keganasan rumah tangga dan kemalangan jalan raya.

“Statistik yang dikeluarkan oleh Malaysian Institute of Road Safety Research (MIROS) mendapati purata 133 orang meninggal dunia setahun akibat kemalangan jalan raya disebabkan pemandu mabuk dari tahun 2010 hingga 2018,” katanya dalam satu surat yang ditujukan kepada pengurus premis tersebut.

Mengulas lanjut, Dr Khair menegaskan, penjualan arak di premis kedai serbaneka juga mendedahkan pekerja muslim dengan transaksi jualan dan pengendalian arak.

Katanya, penglibatan umat Islam dengan arak adalah jenayah syariah Melaka Seksyen 50 (1991), dan membawa kepada denda hingga RM3,000 dan penjara dua tahun.

“Justeru, kami dengan tegas membantah penjualan arak di premis Tuan/Puan, dan kami berharap jualan arak dapat dihentikan segera.

“Tindakan menghentikan jualan arak ini amat bermanfaat untuk komuniti kerana ia mengurangkan risiko kemalangan jalan raya, keganasan rumah tangga dan memupuk gaya hidup sihat,” katanya.


Permohonan penajaan program ijazah dalam negara dibuka 3 Julai

PUTRAJAYA, 26 Zulkaedah 1444H, Khamis – Pelajar yang sedang mengikuti pengajian di peringkat Ijazah Pertama boleh memohon penajaan Program Ijazah Dalam Negara (PIDN) di bawah Jabatan Perkhidmatan Awam (JPA), bermula 3 hingga 7 Julai bagi bidang perubatan, pergigian dan farmasi.

JPA dalam satu kenyatan ini hari ini memaklumkan bahawa, perkara itu susulan keputusan kerajaan untuk meneruskan program penajaan JPA dalam tiga bidang tersebut.

Menurut kenyataan JPA itu, ketiga-tiga bidang tersebut turut ditawarkan melalui Program Khas Lepasan Sijil Pelajaran Malaysia Dalam Negara (LSPM) kepada pelajar lepasan Sijil Pelajaran Malaysia Tahun 2022.

Tempoh permohonan bagi Program LPSM dilanjutkan sehingga 23 Jun 2023. Sebarang maklumat lanjut berkenaan perkara berkenaan boleh dirujuk di laman sesawang esilav2.jpa.gov.my.

Ahad lepas Perdana Menteri, Datuk Seri Anwar Ibrahim dilaporkan memberi jaminan bahawa JPA akan meneruskan pemberian biasiswa kepada pelajar yang melanjutkan pengajian dalam bidang perubatan, pergigian dan farmasi.

Menurut Anwar keputusan menghentikan tajaan di bawah JPA, merupakan dasar kerajaan terdahulu. – Bernama


Penduduk Gaza rayu bantuan, berdepan saat kritikal tiada makanan

GAZA, 15 Rabiulakhir 1445H, Isnin – Ribuan penduduk Gaza kini berdepan saat yang sukar dan kritikal apabila tiada makanan yang menyebabkan mereka terus kelaparan.

Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA) berkata, ramai penduduk menyerbu ke gudang-gudang yang menempatkan bekalan asas seperti gandum dan sabun.

Situasi ini berlaku ketika rejim Zionis memperhebatkan serangan ke atas Gaza.

Separuh daripada 2.4 juta penduduk Semenanjung Gaza telah dipindahkan dan ribuan bangunan telah musnah dan kebanyakan mereka dalam keadaan kelaparan dan terdesak.

UNRWA dalam kenyataan memaklumkan, depoh kedua terbesar yang terletak di Deir al-Balah, di tengah Semenanjung Gaza – diserbu Sabtu lalu kerana ia menempatkan sebahagian besar bantuan kemanusiaan yang disampaikan PBB.

Jurucakap Kepada Program Makanan Dunia (WFP), Abeer Etafa berkata, serbuan ke Gudang menempatkan bekalan bantuan sememangnya sudah dijangka berikutan penduduk kini berdepan saat getir.

“Semuanya disebabkan mereka terdesak dan kelaparan,” katanya.

Sebahagian daripada penduduk Gaza yang kehilangan tempat tinggal yang mengambil barang dari gudang PBB memberitahu, mereka tiada tempat berlindung dan juga makanan untuk meneruskan kehidupan.

Seorang penduduk Gaza, Abdulrahman al-Kilani berkata, rumahnya musnah dalam serangan ganas rejim Zionis.

“Kami merayu kepada masyarakat dunia, kini semua kuasa antarabangsa menentang kami. Kami perlukan bantuan, dan tidak akan melakukan serbuan ke gudang-gudang ini jika kami tidak memerlukan,” katanya

Jurucakap Kementerian Luar Mesir, Ahmed Abu Zeid mendakwa, rejim pengganas itu menghalang penyampaian bantuan dengan melaksanakan pemeriksaan keselamatan yang rumit.

Dalam pada itu, Setiausaha Agung PBB, António Guterres pula berkata keadaan di Gaza kini semakin terdesak dari semasa ke semasa. – Agensi


Tiada MP Bersatu keluar parti selain Zuraida

BANGI, 27 Syawal 1443H, Sabtu – Ketua Penerangan Parti Pribumi Bersatu Malaysia (Bersatu), Datuk Wan Saiful Wan Jan menafikan ada lagi Ahli Parlimen dari partinya yang akan mengikut jejak langkah Datuk Zuraida Kamaruddin.

Ini selepas Zuraida membuat keputusan meletak jawatan dalam Kabinet dan keluar Bersatu bagi menyertai Parti Bangsa Malaysia (PBM).

Beliau menyangkal laporan mengenai Ahli Parlimen Kuala Langat, Xavier Jayakumar sedangkan beliau bukanlah ahli Bersatu.

“Yang saya maksudkan ialah saya belum dengar MP dari mana-mana parti yang akan menyertai PBM dan saya nak tunggu lihat kalau betul-betul berlaku dulu sebelum jawab soalan yang ditanya.

“Saya tak suka komen atas spekulasi. Saya juga telah semak dan nama YB Xavier tiada dalam daftar keahlian Bersatu,” katanya dalam kenyataan, hari ini.

Atas sebab itu, katanya, beliau tidak memberi komen berbentuk umum tanpa merujuk khusus kepada mana-mana parti.

“Saya tak ada dengar pula bahawa ada MP Bersatu keluar.

“Tulisan yang selain dari petikan sebenar seperti dalam video adalah salah dan petikan kenyataan seharusnya tepat seperti yang sebenarnya disebut,” katanya.


Lebih 113,000 terima dos pertama vaksin COVID-19 di Singapura

SINGAPURA, 16 Jamadilakhir 1442H, Jumaat – Lebih 113,000 individu di Singapura menerima dos pertama vaksin COVID-19 keluaran Pfizer-BioNTech manakala lebih 50 individu menerima dos kedua mereka yang sekali gus menyempurnakan regimen penuh vaksinasi, setakat 27 Januari lepas.

Antara lebih 113,000 individu yang menerima vaksin itu, 432 kesan sampingan telah dilaporkan termasuk tiga kes anafilaksis yang merupakan permulaan reaksi alergi yang teruk.

“Anafilaksis adalah kesan sampingan yang diketahui namun jarang berlaku terhadap vaksin COVID-19 keluaran Pfizer-BioNTech,” menurut Pengarah Perkhidmatan Perubatan di Kementerian Kesihatan republik (MOH) itu, Profesor Madya Kenneth Mak dalam kenyataan hari ini.

Seperti vaksin lain, Mak berkata akan terdapat sebilangan kecil individu yang mudah mengalami reaksi alergi yang teruk semasa vaksinasi.

“Kami telah mengambil langkah berjaga-jaga seperti saringan pravaksinasi dan pemerhatian pasca-vaksinasi bagi memastikan bahawa program vaksinasi kami dapat dilaksanakan dengan selamat.

“Kesemua tiga kes anafilaksis telah menerima rawatan segera dan berada dalam keadaan baik,” katanya.

Menurut kenyataan itu, individu terbabit yang berusia dalam lingkungan 20-an dan 30-an, mengalami pelbagai gejala seperti ruam, sesak nafas, bibir bengkak, sakit tekak dan pening.

Ketiga-tiga individu mempunyai sejarah alergi termasuk rinitis alergi dan alergi makanan seperti kerang-kerangan namun tidak mempunyai sejarah anafilaksis yang akan mengecualikan mereka daripada menerima vaksin itu, katanya.

Sementara itu, kebanyakan yang lain melaporkan gejala biasa seperti bengkak serta kesakitan di tempat suntikan, demam, sakit kepala, keletihan, sakit badan, pening, rasa mual dan reaksi alergi iaitu gatal, ruam bengkak mata atau bibir.

Meskipun menjangkakan terdapat keperluan seperti ini, MOH berkata pihaknya akan memperkenalkan satu program bantuan kewangan kecederaan vaksin bagi vaksinasi COVID-19 (VIFAP) bagi menyediakan bantuan kewangan kepada mereka yang terjejas sekiranya berlaku kesan sampingan yang dinilai mempunyai kaitan dengann vaksin COVID-19 yang diberikan di Singapura. – Bernama


Pertahan tanah, rakyat Palestin maut ditikam penceroboh Israel

BAITULMAQDIS, 22 Zulkaedah 1443H, Rabu – Seorang lelaki Palestin maut selepas ditikam oleh penceroboh haram Israel, semalam.

Kementerian Kesihatan berkata, Ali Hassan Harb, 27, disahkan meninggal dunia ketika tiba di Hospital Martyr Yasser Arafat di Salfit di Tebing Barat yang diduduki.

Bapa saudara mangsa, Naim Harb, yang berada di lokasi kejadian ketika insiden itu berlaku memberitahu Middle East Eye bahawa keluarga mangsa menerima panggilan bahawa sekumpulan peneroka sedang menyerang tanah keluarga – yang bersebelahan dengan penempatan Israel Ariel.

Bahkan peneroka haram sedang merobohkan rumah kayu yang dibina oleh keluarga di sana.

Harb berkata, keluarganya dan sejumlah penduduk kampung – kira-kira 10 orang termasuk Ali – bergegas ke tanah itu untuk mempertahankannya.

Peneroka itu beredar apabila melihat mereka menghampiri namun kembali beberapa saat kemudian diiringi anggota keselamatan penempatan itu, yang mula melepaskan tembakan ke udara.

Seorang askar Israel juga tiba bersama mereka.

Peneroka kemudian meneruskan serangan mereka, menyerang lelaki Palestin sebelum tiba-tiba salah seorang peneroka mendekati Ali dan menikamnya.

Naim mengesahkan bahawa tentera Israel menahan Ali selama kira-kira setengah jam dan menghalang keluarga daripada menghantarnya ke hospital, yang membawa kepada kematiannya.

“Semua yang berlaku adalah di bawah perlindungan tentera Israel dan keselamatan penempatan, yang melihat serangan peneroka dan tidak menghalang mereka.

“Peneroka dan tentera adalah satu jentera pembunuh yang ditujukan kepada kami rakyat Palestin,” katanya. – Agensi


Gelaran Premier: Sarawak ada hak pinda Perlembagaan negeri: Prof Shamrahayu

MELAKA, 19 Rejab 1443H, Isnin – Sarawak mempunyai hak untuk meminda perlembagaannya termasuklah menukar gelaran Ketua Menteri kepada Premier, kata pakar perlembagaan, Prof Datuk Dr Shamrahayu Ab Aziz.

Penyandang Kursi Institusi Raja-raja Melayu, Universiti Teknologi MARA (UiTM) itu berkata, pada masa sama pindaan terhadap perlembagaan terbabit perlu selari dengan Perlembagaan Persekutuan.

“Apabila saya melihat draf rang undang-undang itu, didapati draf rang undang-undang itu juga menyatakan bahawa ketika mana dijumpai perkataan Ketua Menteri dalam mana-mana undang-undang itu, ia hendaklah dibaca dengan perkataan Premier.

Beliau berkata demikian ketika ditemui pemberita pada Majlis Wacana Ilmu 20 Februari 1956: Mengorak Langkah Menuju Merdeka di Auditorium Panggung Sari, Kompleks Jabatan Kebudayaan dan Kesenian Negeri (JKKN) Melaka, hari ini.

Majlis yang dirasmikan Timbalan Speaker Dewan Undangan Negeri (DUN) Melaka, Datuk Khaidhirah Abu Zahar itu turut dihadiri Ketua Pengarah Arkib Negara Jaafar Sidek Abdul Rahman.

Pada 15 Februari, DUN Sarawak meluluskan Rang Undang-undang Perlembagaan Negeri Sarawak (Pindaan) 2022 yang mengandungi klausa untuk menukar gelaran jawatan ‘Ketua Menteri’ kepada ‘Premier’ dengan majoriti lebih dua pertiga ahli dewan menyokongnya.

Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahman Hamzah yang membentangkan rang undang-undang itu berkata, pindaan gelaran jawatan Ketua Menteri kepada ‘Premier’ itu hanya akan berkuat kuasa selepas diwartakan. – Bernama


MAIS seru umat Islam solat hajat, qunut nazilah untuk Palestin

SHAH ALAM, 8 Syawal 1442H, Khamis  – Majlis Agama Islam Selangor (MAIS) menyeru umat Islam supaya melaksanakan solat hajat dan membaca doa qunut nazilah bagi mendoakan kesejahteraan rakyat Palestin.

Pengerusi MAIS Tan Sri Abdul Aziz Mohd Yusof berkata, pihaknya menzahirkan sokongan terhadap kerajaan Malaysia yang akan menerajui bersama-sama Indonesia dan Brunei dalam mengeluarkan satu kenyataan untuk mengutuk sekeras-kerasnya serangan tentera Israel terhadap rakyat Palestin dalam mempertahankan Masjidil al-Aqsa sebagai tempat suci dan kiblat pertama umat lslam.

“MAIS turut berharap supaya umat Islam di Malaysia, khususnya di Selangor untuk menyokong agenda pembebasan negara Palestin daripada kekejaman dan pencerobohan tentera Zionis,” katanya dalam satu kenyataan hari ini.

Abdul Aziz berkata, bermula 2012, pihaknya bersama rakan strategik MAIS iaitu Pertubuhan lslam Bukan Kerajaan (PIBK) yang berdaftar di bawah MAIS telah mengadakan pelbagai aktiviti dan program bantuan serta sumbangan dana kepada umat lslam di dalam dan luar negara.

Pihak MAIS turut mengiktiraf pengalaman beberapa PIBK yang telah lebih awal melaksanakan program dan misi bantuan kepada masyarakat lslam di luar negara yang ditimpa musibah termasuk di Palestin.

“Antara 96 buah PIBK MAIS yang aktif memberikan sokongan kepada rakyat Palestin iaitu Angkatan Belia lslam Malaysia Cawangan Selangor, lslamic Relief Malaysia, MCG (Pertubuhan Pencinta Muslim Sedunia @ Muslim Care Global), Persatuan Persaudaraan Muslimah Malaysia, Yayasan Kebajikan Muslim (MyFundAction), Humanitarian Care Malaysia, Persatuan Cina Muslim Malaysia (MACMA), Aman Palestin Berhad dan Muslim Care Malaysia Society dan HALUAN,” katanya.

Menurut Abdul Aziz, pihaknya mengucapkan terima kasih dan mengalu-alukan keprihatinan PIBK MAIS serta orang ramai yang sentiasa menyokong dan mendoakan keselamatan rakyat Palestin.

Pastinya segala usaha ini amatlah bermakna bagi rakyat Palestin, katanya. -Bernama


Sultan Johor bakal jalani pembedahan bahu kanan

BANGI, 27 Zulhijjah 1444H, Ahad – Sultan Johor, Sultan Ibrahim Sultan Iskandar akan menjalani pembedahan di bahu kanan akibat kecederaan lama di Hospital Pakar Damansara 2 pada Selasa ini.

Perkara itu dimaklumkan Yang Dipertua Jumaah Majlis DiRaja Johor, Datuk Dr Abdul Rahim Ramli menerusi satu kenyataan yang dimuatnaik di Facebook Sultan Ibrahim Sultan Iskandar, hari ini.

“DYMM Tuanku berharap rakyat tidak berasa bimbang serta berdoa agar semua rakyat Baginda dikurniakan rahmat dan perlindungan oleh Allah SWT.

“DYMM Tuanku bertitah Baginda akan tetap berangkat ke acara Kembara Mahkota Johor dan lain-lain acara yang telah dijadualkan berlangsung pada bulan depan,” kata kenyataan itu.

Menurut Dr Abdul Rahim, Sultan Ibrahim bertitah selepas menjalani pembedahan di bahu kanan, baginda kemungkinan akan dinasihatkan oleh doktor pakar untuk memakai selempang bahu buat seketika.

“Bagaimanapun, DYMM Tuanku bertitah ini tidak menghalang Baginda untuk menjalankan tanggungjawab untuk berangkat dan bertemu rakyat di setiap daerah.

“Jumaah Majlis DiRaja menyeru seluruh rakyat bersama mendoakan semoga DYMM Tuanku menjalani pembedahan serta pemeriksaan kesihatan susulan dengan selamat dan Baginda turut dikurniakan keafiatan yang berpanjangan,” katanya.


Bersatu Ranau bahagian pertama bubar selepas 4 MP keluar parti

KOTA KINABALU, 17 Jamadilawal 1444H, Isnin – Parti Bersatu bahagian Ranau kini yang pertama bubar selepas Ketua Menteri, Datuk Seri Hajiji Noor dan tiga yang lain mengumumkan meninggalkan parti itu secara ‘en-bloc’.

Bahagian Ranau Bersatu yang diketuai Datuk Seri Masidi Manjun secara rasmi dibubarkan berikutan mesyuarat di Pusat Khidmat Rakyat Karanaan di Ranau pada hari ini (12 Disember).

Keputusan jawatankuasa bahagian Ranau membenarkan pembubaran bahagian secara automatik.

Masidi, yang mempengerusikan mesyuarat itu berkata, langkah keluar parti telah dimaklumkan kepada Presiden parti, Tan Sri Muhyiddin Yassin dan Setiausaha Agung, Datuk Seri Hamzah Zainuddin.

“Kami menyertai Bersatu dengan cara yang baik dan sudah tentu apabila kami membuat keputusan untuk meninggalkannya, ia pasti akan dengan cara yang baik.

“Kami menghormati dan berterima kasih kepada Bersatu atas segala jasanya kepada kami, tetapi tindakan ini perlu diambil bagi memastikan kestabilan politik dan pembangunan berterusan negeri ini,” kata Masidi, yang merupakan Timbalan Pengerusi Bersatu Sabah.

Susulan pembubaran bahagian itu, cawangan di Ranau juga akan dibubarkan oleh jawatankuasa cawangan masing-masing.

Pada hari Sabtu (10 Disember), Hajiji mengumumkan bahawa Bersatu Sabah akan secara en-bloc meninggalkan dan kekal menjadi ahli Gabungan Rakyat Sabah (GRS).

Keputusan itu dibuat setelah mempertimbangkan keadaan lanskap politik negara ketika ini terutama di Sabah.

GRS dan Barisan Nasional Sabah adalah gabungan yang membentuk kerajaan negeri.


8 lelaki termasuk tiga warga China didenda RM1,500, bertaruh judi tidak sah

KUALA LUMPUR, 27 Rabiulawal 1442H, Jumaat – Lapan lelaki termasuk tiga warga China masing-masing didenda RM1,500 oleh Mahkamah Majistret di sini hari ini, kerana membuat pertaruhan perjudian secara tidak sah.

Majistret Nurfarahain Roslan menjatuhkan hukuman itu terhadap Lo Wai Hoong, Yap Wai Kian, Leong Jie Fu, Yap Wei Xin, Chan Kah How serta tiga warga China, Liu Caihua, Jiang Shaorong dan Chen Bing Ming, selepas mereka mengaku bersalah atas pertuduhan pilihan yang dibacakan dalam Bahasa Mandarin.

Mahkamah turut memerintahkan semua tertuduh yang berusia antara 18 hingga 32 tahun itu, menjalani hukuman penjara dua bulan, sekiranya gagal membayar denda.

Mereka didakwa membuat pertaruhan perjudian secara tidak sah di sebuah unit di Kondominium Sky Vista, Jalan Senjolong, Taman Bukit Ria, Cheras, di sini pada 1.45 tengah hari, 2 November lepas mengikut Seksyen 6(1) Akta Rumah Judi Terbuka 1953 yang memperuntukkan hukuman denda maksimum RM5,000 atau penjara tidak lebih enam bulan atau kedua-duanya.

Timbalan Pendakwa Raya, Najihah Farhana Che Awang memohon mahkamah menjatuhkan hukuman setimpal berbentuk pengajaran, bagaimanapun semua tertuduh yang diwakili peguam Jamil Othman merayu hukuman denda mimimum dengan alasan mereka menanggung keluarga. – Bernama


Lelaki maut, dua lagi cedera parah dalam letupan bom di Narathiwat

NARATHIWAT, 9 Muharram 1444H, Ahad – Seorang orang awam maut manakala dua lagi cedera dalam satu insiden letupan bom di Narathiwat, selatan Thailand, hari ini.

Ketua Polis Wilayah Narathiwat, Mej. Jen. Pol. Waesamae Salae berkata dalam insiden kira-kira 8.30 malam (waktu tempatan) pada Sabtu, mangsa yang terbunuh berteduh di sebuah pondok berdekatan sebuah pos kawalan bersama isterinya yang turut cedera dalam kejadian itu.

“Sebutir bom buatan sendiri seberat 20 kilogram yang dipasang pada tong gas dan diletakkan di atas sebuah motosikal yang diubahsuai dan ia diaktifkan menggunakan walkie-talkie.

“Kekuatan letupan dan serpihan bom menyebabkan lelaki berusia 74 tahun meninggal dunia di tempat kejadian manakala isterinya, 57 tahun, cedera parah,” katanya pada satu sidang media di sini hari ini.

Selain itu, beliau berkata seorang lelaki, 56, berada dalam sebuah rumah berdekatan turut cedera apabila terkena bumbung rumah yang runtuh akibat kekuatan letupan bom.

“Kedua-dua mangsa kini menerima rawatan di hospital” katanya. – Bernama


2 anggota keselamatan disyaki sogok wang ‘beli’ undi

KOTA KINABALU, 4 Safar 1442H, Selasa – Suruhanjaya Pencegahan Rasuah Malaysia (SPRM) menahan dua anggota pasukan keselamatan di Lahad Datu kerana dipercayai menerima sejumlah wang disyaki untuk ‘membeli’ undi bagi salah seorang calon parti politik.

Menurut sumber, kedua-dua suspek itu didakwa menjadi ‘orang tengah’ untuk memberikan wang tersebut kepada pengundi awal hari ini susulan Pilihan Raya Negeri (PRN) Sabah, Sabtu ini.

Kes berkenaan dirujuk oleh Polis Diraja Malaysia (PDRM) kepada SPRM setelah aduan diterima berhubung perkara tersebut.

Sementara itu, Pengarah SPRM Sabah S. Karunanithy mengesahkan penahanan berkenaan tetapi enggan mengulas lanjut. – Bernama


Empat bayi baru lahir maut, wad ICU hospital di India terbakar

BHOPAL, 4 Rabiulakhir 1443H, Selasa – Empat bayi baharu dilahirkan yang ditempatkan di Unit Rawatan rapi (ICU) menjadi korban dalam kebakaran di sebuah hospital awam di negeri Madhya Pradesh, India.

Lebih 40 bayi ditempatkan di wad Pediatrik di Hospital Kamla Nehru, ketika kebakaran yang bermula di bahagian unit rawatan rapi berkenaan.

Keadaan mencetuskan suasana panik dalam kalangan ibu bapa yang bimbang keselamatan anak masing- masing.

Polis berkata, dua bayi disahkan terkorban kerana sesak nafas berikutan api marak dengan cepat.

“Terdapat 41 kanak-kanak ditempatkan wad berkenaan, empat daripadanya terkorban manakala yang lain selamat dan kini berada dalam keadaan stabil,” kata pegawai penyiasat, Anil Bajpai.

Beberapa jururawat dan doktor juga mengalami sesak nafas ketika operasi menyelamatkan mangsa.

Saluran televisyen tempatan menyiarkan keadaan panik di hospital ketika kepulan asap tebal memenuhi kawasan di hospital.

Lebih 25 anggota pasukan penyelamat dikerahkan ke lokasi kejadian dan keadaan berjaya dikawal sepenuhnya dalam tempoh beberapa jam.

Sementara itu, pihak berkuasa mengesyaki litar pintas atau letupan dalam silinder oksigen menjadi punca kebakaran.

Kejadian berkenaan merupakan kali kedua melibatkan kebakaran di hospital dalam tempoh dua hari berturut-turut. – Agensi


414,000 rakyat Syria pulang ke tanah air secara sukarela

ISTANBUL, 29 Safar 1442H, Sabtu – Lebih 414,000 rakyat Syria yang kehilangan tempat tinggal akibat perang saudara, telah kembali ke kawasan yang dibebaskan oleh tentera Turki secara sukarela.

Menteri Dalam Negeri Turki, Suleyman Soylu berkata, atas usaha pasukan keselamatan dalam operasi rentas sempadan, seramai 414,061 rakyat Syria telah kembali ke negara mereka.

Katanya, ini susulan empat operasi ketenteraan yang dilakukan oleh tentera Turki selama empat tahun terakhir, pada tahun 2016, 2018,2019 dan Mac tahun ini.

Tiga operasi ketenteraan pertama adalah bertujuan membersihkan militan Kurdish seperti YPG dan Angkatan Demokratik Syria (SDF) dari sempadan Turki-Syria untuk keselamatan negara.

Operasi terakhir pula adalah untuk mewujudkan zon selamat sejauh 30 kilometer ke timur laut Syria, di mana pelarian Syria boleh tinggal.

“Tekanan yang kami laksanakan kepada PKK, Daesh dan sekutunya dalam memerangi keganasan dalam negara, jelas menunjukkan bahawa dasar keselamatan kami bermula di sempadan,” tegas Soylu.

Beliau berkata, ratusan kematian orang awam dan anggota Turki dilaporkan akibat serangan pengganas yang didalangi Parti Pekerja Kurdistan (PKK) di negara itu, dalam tempoh setahun.

“Jumlah kehilangan nyawa dalam lapan serangan yang terjadi dalam tempoh 14 bulan adalah 369 orang,” katanya. – Agensi


Pakistan tarik balik larangan eksport gula

ISLAMABAD, 21 Jamadilawal 1444H, Jumaat – Kementerian Kewangan Pakistan mengumumkan menarik balik larangan eksport gula, semalam.

Keputusan itu diambil oleh Jawatankuasa Penyelarasan Ekonomi (ECC) yang diketuai oleh Menteri Kewangan, Ishaq Dar.

“ECC meluluskan ringkasan Kementerian Keselamatan Makanan,” katanya dalam satu kenyataan sambil menambah ia akan digunakan untuk eksport gula semasa tahun fiskal 2022-2023.

Eksport gula sehingga 100,000 tan akan dibenarkan, katanya.

Katanya lagi, ECC akan mengkaji semula keadaan setiap dua minggu.

“Harga gula dalam pasaran tempatan tidak akan meningkat sehingga sekurang-kurangnya 31 Januari,” katanya.

Sumber kerajaan berkata, langkah itu adalah usaha untuk meningkatkan rizab asing negara, yang telah jatuh kepada serendah AS$6.7 bilion, hampir tidak mampu menampung sebulan import. – Agensi


Pendakwaan akan fail rayuan terhadap keputusan kes Zulfarhan

KUALA LUMPUR, 27 Rabiulawal 1443H, Rabu – Jabatan Peguam Negara (AGC) akan mengemukakan rayuan terhadap keputusan Mahkamah Tinggi yang mensabitkan kesalahan enam penuntut Universiti Pertahanan Nasional Malaysia (UPNM), atas pertuduhan menyebabkan kematian tanpa niat Pegawai Kadet Laut UPNM, Zulfarhan Osman Zulkarnain, yang sebelum ini mereka didakwa atas pertuduhan membunuh.

Peguam Negara, Tan Sri Idrus Harun apabila ditanya sama ada AGC akan memfailkan rayuan untuk mengembalikan Seksyen 302 Kanun Keseksaan terhadap tertuduh, berkata: “Ya, kami akan memfailkan rayuan.”

Keenam-enam tertuduh terselamat daripada hukuman gantung tetapi masing-masing dijatuhi hukuman penjara 18 tahun oleh Hakim Mahkamah Tinggi Datuk Azman Abdullah selepas mereka didapati bersalah menyebabkan kematian tanpa niat Zulfarhan Osman, empat tahun lepas.

Mereka ialah Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali.

Lima tertuduh itu sebelum ini menghadapi pertuduhan membunuh Zulfarhan Osman di bawah Seksyen 302 Kanun Keseksaan yang memperuntukkan hukuman mati mandatori jika sabit kesalahan, manakala Abdoul Hakeem didakwa bersubahat membunuh mengikut Seksyen 109 kanun sama yang membawa hukuman serupa. – Bernama


Banjir Terengganu makin buruk, penduduk diminta waspada

KUALA TERENGGANU, 23 Jamadilawal 1444H, Ahad – Penduduk di kawasan berisiko dan terjejas banjir diminta supaya tidak panik dan sentiasa peka dengan amaran serta arahan pihak berkuasa.

Timbalan Pengerusi Jawatankuasa Bencana Terengganu, Hanafiah Mat berkata, situasi banjir di negeri ini semakin buruk apabila enam daerah sudah mula dilanda bencana tersebut setakat ini.

Sehubungan itu katanya, penduduk dinasihatkan supaya sentiasa mematuhi arahan pihak berkuasa, terutama sekali jika diminta untuk berpindah demi keselamatan semua.

“Banjir gelombang kedua ini seperti dijangka lebih buruk berbanding gelombang pertama awal bulan ini. Dalam tempoh 12 jam hanya dua daerah iaitu Marang dan Kuala Nerus yang belum dinaiki air.

“Orang ramai perlu lebih berwaspada kerana situasi ini dijangka berterusan hingga 22 Dis susulan ramalan taburan hujan lebat ekstrem yang dikeluarkan oleh Jabatan Meteorologi Malaysia,” katanya ketika dihubungi Bernama.

Hanafiah yang juga Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri berkata setakat ini semua urusan pemindahan mangsa ke Pusat Pemindahan Sementara (PPS) di enam daerah berjalan lancar.

Malah beliau amat berpuas hati dengan komitmen serta kerjasama yang diberikan oleh agensi penyelamat termasuk Angkatan Pertahanan Awam (APM), Jabatan Bomba dan Penyelamat Malaysia (JBPM) dan Jabatan Sukarelawan Malaysia (RELA).

Menurutnya lagi setakat ini semua keperluan termasuk makanan, khemah dan keperluan asas di PPS mencukupi kerana persiapan awal sudah dilakukan sebelum musim Monsun Timur Laut (MTL).

“Semua pihak menjalankan tugas dengan cekap, tiada rungutan kami terima daripada mangsa dari segi pemindahan, agihan makanan dan barangan keperluan,” katanya.-  Bernama


Sekatan pengganas Israel burukkan ekonomi Palestin

GENEVA, 7 Syawal 1443H, Ahad – Pertubuhan Bangsa-Bangsa Bersatu (PBB) menggesa pendekatan yang lebih strategik untuk menangani krisis ekonomi dan fiskal di Palestin.

Gesaan itu dibuat dalam laporan yang dikeluarkan  pejabat Penyelaras Khas PBB untuk Proses Keamanan Timur Tengah (UNSCO), Tor Wennesland menjelang mesyuarat Jawatankuasa Perhubungan Ad Hoc (AHLC) pada 10 Mei ini di Brussels.

AHLC – yang dipengerusikan oleh Norway – adalah mekanisme penyelarasan peringkat dasar utama untuk bantuan pembangunan kepada wilayah Palestin.

Penaja utama jawatankuasa itu adalah Amerika Syarikat (AS) dan Kesatuan Eropah (EU).

Dalam laporan itu, UNSCO memberi amaran terhadap pendekatan tidak selaras dalam menangani cabaran politik, ekonomi dan keselamatan semasa.

Katanya, langkah ekonomi sahaja, termasuk reformasi fiskal Palestin dan kelonggaran sekatan pergerakan oleh Israel ke atas rakyat Palestin tidak akan menangani pelbagai krisis secara mampan.

“Kita gesa semua pihak menekankan paradigma pengurusan konflik kepada paradigma penyelesaian konflik.

“Dengan perspektif ini, terdapat langkah-langkah yang boleh diambil segera untuk memperbaiki keadaan.

“Terdapat keperluan untuk mewujudkan langkah tambahan yang lebih baik untuk mengukuhkan Pihak Berkuasa Palestin dan jelas menunjukkan jalan ke arah penyelesaian dua negara. Langkah itu memerlukan kepimpinan politik,” kata Wennesland.

Laporan itu turut memberi amaran bahawa sekatan pengganas Israel khususnya di Kawasan C, menghalang pertumbuhan ekonomi Palestin.

“Sekatan pergerakan dan penggunaan tanah Israel, aktiviti penempatan dan peluasan haram serta kekurangan permit bangunan dari Israel akan menyukarkan rakyat Palestin berkembang,” katanya.

Mengikut Perjanjian Oslo 1995 antara Israel dan Pertubuhan Pembebasan Palestin (PLO), Tebing Barat termasuk Baitulmaqdis Timur dibahagikan kepada tiga bahagian iaitu Kawasan A, B dan C.

Kawasan C berada di bawah kawalan pentadbiran dan keselamatan rejim Israel sehingga perjanjian status muktamad dicapai dengan Palestin.-  Agensi


Apa rasional PN terima parti celupar seperti Gerakan

Oleh Ainul Illia Meor Suzurudin

BANGI, 30 Jamadilakhir 1442H, Jumaat – Tindakan Parti Gerakan Rakyat Malaysia (Gerakan) menyertai gabungan Perikatan Nasional (PN) jelas membuktikan parti itu kini ‘mengambil peluang’ bergayut kepada parti memerintah.

Ia tidak ubah seperti pohon dedalu yang hidup menumpang pada pokok lain dan akhirnya menghisap segala kehidupan pada pokok yang ditumpang, demikian sindir Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim.

Gerakan – parti yang kalah di semua 11 kerusi Parlimen dan 31 kerusi Dewan Undangan Negeri (DUN) yang ditandinginya pada PRU14 – kononnya berjanji mewakili rakyat dalam segala perkara, mengetengahkan kesederhanaan dan  memastikan PN sebagai wadah politik baharu negara.

Tidak ‘mempercayai’ janji itu, Ustaz Zamani berkata, kerajaan PN patut sedar bahawa punca utama masyarakat menolak pemerintahan Pakatan Harapan (PH) sebelum ini adalah disebabkan PKR dan PAN terlalu mengalah dengan ‘agenda’ parti rasis dan cauvinis DAP.

Beliau berkata, rakyat hanya boleh menerima kerajaan PN dengan harapan ia terus membela hak-hak orang Melayu sebagai tuan tanah watan ini.

“Justeru, saya tidak nampak atas dasar apa PN boleh membuka pintu kepada Gerakan masuk menyertai PN.

“Kalau dilihat dari sudut keceluparan, parti ini menghina Islam seperti menuduh sekolah agama adalah punca rosaknya perpaduan nasional.

“Sepatutnya sudah layak PN menutup pintu buat mereka,” katanya ketika dihubungi Ismaweb.net, hari ini.

Sebelum ini, semua maklum Gerakan hidup bersama Barisan Nasional (BN), kerana pada ketika itu BN adalah kerajaan, katanya lagi.

“Terlalu ‘kenyang’ parti ini pada ketika itu. Apabila BN tumbang, tidak segan silu parti ini isytihar keluar daripada BN. Bak kata pepatah ‘habis madu sepah dibuang’,” katanya.

Beliau menegaskan, BERJASA berpandangan bahawa matlamat utama PN untuk berkuasa adalah memperkasakan pelaksanaan Islam di negara ini sesuai dengan ketetapan bahawa Islam adalah agama persekutuan.

“Sebagai kerajaan dan demi menjaga maruah Islam, PN sepatutnya memberi kata dua kepada Gerakan.

“Sekiranya ingin bersama PN, Gerakan hendaklah memohon maaf di atas segala keceluparannya kepada orang Islam dan sentiasa menjunjung Islam sebagai agama persekutuan.

“Jika sebaliknya, Gerakan lebih baik berkawan dengan DAP, ini kerana nada dan agenda mereka adalah sama,” katanya.

PN dianggotai oleh BERSATU dan PAS manakala UMNO mengambil pendirian menyokong tetapi tidak sertai sebagai satu komponen.


Pasukan petugas khas kaji Kertas Putih Felda

KUALA LUMPUR, 16 Zulkaedah 1441H, Rabu – Pasukan Petugas Khas Lembaga Kemajuan Tanah Persekutuan (Felda) sedang mengkaji kaedah terbaik, yang antara lain bertujuan memperkasa tahap kewangan dan kelestarian organisasi itu, sekali gus memberi manfaat kepada peneroka.

Pengerusi Felda Datuk Seri Idris Jusoh berkata kajian itu juga bertujuan bagi menambah baik serta melengkapkan kekurangan yang terdapat dalam Kertas Putih yang dibentangkan di Parlimen pada April tahun lepas.

“Banyak pihak melihat dan berpendapat Kertas Putih (sebelum ini) tidak mencukupi untuk mengatasi isu Felda. Itu sebab kami perlu membuat satu kajian untuk mendapatkan pandangan baharu,” katanya ketika menjadi tetamu program Ruang Bicara yang disiarkan Bernama TV malam ini.

Beliau berkata hasil kajian itu dijangka akan diperoleh dalam satu hingga dua bulan dan kemudiannya akan dibentangkan ke Parlimen.

“Kami mendapat maklum balas daripada semua pemegang taruh termasuk daripada peneroka, generasi peneroka, bank serta pelabur untuk membentuk Model Baharu Felda yang lebih baik,” katanya.

Idris berkata perkara itu adalah hasrat Perdana Menteri Tan Sri Muhyiddin Yassin untuk memastikan Felda sentiasa mampan dan lebih berdikari pada masa akan datang.

Jelasnya Felda juga sedang melihat untuk menjadikan sekolah-sekolah di tanah rancangan itu sebagai sekolah pintar dalam usaha untuk menyediakan latihan pertanian lebih berkualiti kepada generasi baharu peneroka. – Bernama


34 manuskrip Melayu abad ke-17 ditemui

BANGI, 19 Safar 1442H, Rabu – Sebanyak 34 manuskrip Melayu berkaitan penyelidikan Sains dan Matematik pada abad ke-17 ditemui sekumpulan penyelidik etnomatematik negara.

Pengarah Institut Penyelidikan Matematik (INSPEM), Universiti Putra Malaysia (UPM), Prof Madya Dr Muhammad Rezal Kamel Ariffin berkata, penemuan itu diyakini dapat membantu menambah baik sistem pendidikan bidang Sains, Teknologi, Kejuruteraan dan Matematik (STEM)

Katanya, semua manuskrip itu ditemui di Aceh, Indonesia dan Champa, Kemboja, selain beberapa tempat di negara ini yang kini disimpan secara digital di institut berkenaan.

Beliau memaklumkan, pihaknya kini dalam peringkat transliterasi manuskrip itu sebelum membawa penemuan berkenaan kepada Kementerian Pendidikan untuk dimasukkan ke dalam pengajaran STEM.

“Dalam misi ini, kita menemui penyelidikan sains dan matematik tamadun Melayu yang tersorok dalam lipatan manuskrip ditulis kira-kira tahun 1,600 Masihi.

“Penemuan ini penting kerana melalui etnomatematik, ia mampu meningkatkan jati diri kerana kita lebih memahami mengenai susur galur mengenai ilmu sains dan matematik dalam tamadun kita sendiri,” katanya seperti dilapor Berita Harian.

Prof Muhammad Rezal menjelaskan, etnomatematik ialah bidang kajian matematik yang lahir melalui budaya dan etnik sesuatu kaum dengan penyelidikan mengenainya mula dikesan di negara ini pada akhir tahun 1980-an.

“Kita menjangka penemuan ini mampu meningkatkan minat pelajar STEM kerana mereka tahu susur galur ilmu ini melalui tamadun Melayu,” katanya.

Sehingga kini, projek penyelidikan manuskrip itu disertai beberapa ahli akademi termasuk Felo Penyelidik Pusat Dialog Peradaban Universiti Malaya (UM), Prof Emeritus Dr Shaharir Mohamad Zain; Pensyarah Kanan Jabatan Matematik, Fakulti Sains Matematik, Prof Madya Dr Sharifah Kartini Said Husain dan Pegawai Sains INSPEM, Mohd Rohaizat Abdul Wahab.

Prof Muhammad Rezal berkata, pihaknya mengalu-alukan pembabitan penyelidik tempatan untuk mengkaji keupayaan sains dan matematik Melayu ini untuk memperhebat jati diri bangsa.

“Sehingga kini, kita berdepan cabaran untuk proses transliterasi manuskrip berkenaan kerana ia ditulis dalam tulisan Jawi lama dan kita mahu lebih ramai penyelidik terbabit dan INSPEM akan menyediakan dana serta khidmat nasihat.

“Kita bertanggungjawab membuat pembetulan terhadap risiko jati diri yang mungkin mudah goyah atau terikut dengan budaya lain, jika kita tidak mengenali susur galur sendiri,” katanya.


Isu integriti takkan selesai selagi ada pendakwaan terpilih

PERTAMA sekali, saya menghargai apa yang cuba dibuat oleh kerajaan (dan mana-mana kerajaan) untuk menghapuskan rasuah dan salahguna kuasa.

Memang selama ini negara terpalit dengan pelbagai isu yang melibatkan intergriti sehingga menyebabkan negara tidak dapat membangun sebagaimana yang sepatutnya.

Walhal negara mempunyai pelbagai sumber alam yang begitu berpotensi untuk dibangunkan. Emas, minyak, gas, ‘rare earth’, pasir silika dll antara sumber asli yang begitu bernilai yang memapu memberikan pulangan yang tinggi.

Andai kata tidak berlaku ketirisan yang melampau saya yakin reserve negara bukan hanya setakat RM260 bilion tetapi mungkin boleh mencecah RM1 trillion.

Bayangkan, berapa banyak kemudahan yang negara boleh bagikan kepada rakyat jika negara mempunyai kekuatan kewangan yang tinggi.

Pelajaran percuma, kemudahan perubatan percuma, kemudahan perumahan adalah antara perkara yang didambakan rakyat.

Tak perlu kita mengambil konsultan luar untuk memberikan nasihat kerana negara mempunyai pakar-pakar yang setanding dengan pakar antarabangsa.

Namun, pemerintah perlu berlaku adil dan dilihat adil dalam usaha meningkatkan nilai intergriti. Keadilan merupakan nilai utama dalam syariah Islam.

Dalam Islam, keadilan bukan sahaja dalam perundangan tetapi juga politik, sosial, ekonomi dan lain2. Kalau hendak dihuraikan konsep keadilan Islam memang panjang tetapi saya yakin ramai yang sudah faham. Apa yang perlu ialah penterjemahannya dalam realiti kehidupan.

Apa yang terpenting ialah rakyat perlu diberikan keyakinan tentang kesungguhan pemerintah. Ini hanya boleh terjelma apabila usaha ini dibuat secara menyeluruh tanpa mengira kawan atau lawan, yang duduk di seberang atau sebelah kiri dan kanan, yang berjanggut atau tidak, yang berkulit putih atau sawor matang, yang di utara mahu pun di selatan, yang merah atau yang biru.

Sejak dulu sehingga sekarang rakyat masih sangsi terhadap kesungguhan ini. Pemerintah masih di lihat membuat pendakwaan terpilih sebagaimana yang pemerintah sendiri pernah membuat kenyataan terhadap pemimpin terdahulu.

Jadi seolah-olah perkara itu berulang semula sama macam dulu; bak kata orang utara ‘pi mai pi mai tang tu jugak’. Ini yang mencuakkan rakyat dan menyebabkan isu intergriti tidak selesai sampai ke hari ini.

Jadi yang dikatakan ‘reformer’ itu belum betul-betul dilhat bersungguh untuk reform. Lebih malang apabila yang sudah dikaitkan dengan isu intergiti nanti akan dilepaskan dengan mudah. Ramai pihak yang menjangkakan hal ini.

Ini satu cabaran besar kepada pihak pemerintah jika benar-benar mahu memulihkan negara dan keyakinan rakyat. Jika tidak maka semua yang berlaku ini tidak lebih daripada sekadar ‘political game’ yang memualkan.

Saya tertarik dengan pengalaman negara jiran di mana seorang yang masih berjawatan Timbalan Menteri sendiri telah dipenjara disebabkan rasuah, bukan ‘bekas’. Yang uniknya di negara ini ialah yang kena selalunya ‘bekas’.

Jadi seruan saya, berlaku adillah kepada semua; rakyat melihat dan menilai.

Aminuddin Yahaya
Timbalan Pengerusi Gerakan Tanah Air (GTA)


Kebun haram: Penceroboh harus didakwa ikut kanun keseksaan

BANGI, 9 Jamadilawal 1442H, Khamis – Keputusan Mahkamah Tinggi Kuantan semalam menolak permohonan semakan kehakiman 204 pekebun durian Musang King besar maknanya kepada rakyat Pahang.

Ia juga menandakan permulaan baik bagi kes tersebut yang kini memasuki fasa menghadapkan penceroboh terbabit ke muka pengadilan.

Sehubungan itu, Presiden gerakan Islam, Ikatan Muslimin Malaysia (ISMA), Haji Aminuddin Yahaya mendesak, supaya pekebun haram di Raub dihukum di bawah Seksyen 441 Kanun Keseksaan (Pencerobohan Jenayah) kerana menceroboh harta milik kerajaan.

“Dan Seksyen 425 Kanun Tanah Negara kerana menduduki tanah secara haram di tanah kerajaan yang membolehkan mereka didenda hingga ratusan ribu dan penjara selama bertahun lamanya.

“Tidak cukup dengan itu, kita menuntut agar semua penceroboh ini membayar segala kerugian yang ditanggung oleh kerajaan negeri yang sepatutnya menerima hasil cukai selama lebih 40 tahun yang mencecah jutaan ringgit.

“Ini duit rakyat yang sepatutnya dibelanjakan untuk kesejahteraan semua, termasuk pendidikan, kesihatan, membantu orang susah dan sebagainya,” katanya dalam kenyataan hari ini.

Beliau yang juga Pertubuhan-Pertubuhan Pembela Islam (PEMBELA) juga akan mengusahakan pelbagai cara agar ditubuhkan Suruhanjaya Siasatan Diraja (RCI) bagi menyiasat siri-siri pencerobohan tanah lain di seluruh negeri Pahang supaya keadilan dapat ditegakkan.

Jelasnya, langkah itu perlu bagi memastikan kekayaan negeri yang dikaut dapat dikembalikan dan akhirnya tidak memperkayakan individu tertentu secara tidak adil.

“Kita harap kerajaan-kerajaan negeri lain dapat mengambil semangat dan roh perjuangan rakyat di Pahang ini untuk bertindak atas hujah-hujah dan asas-asas yang sama kerana rakyat mahukan perkara ini diusahakan segera,” katanya.

Semalam, mahkamah memberikan dua alasan dalam menolak permohonan plaintif, iaitu pekebun tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah, bukanlah satu keputusan atau tindakan yang boleh disemak di mahkamah.

Selain itu, mahkamah juga mendapati pekebun ialah penceroboh di tanah berkenaan, justeru Sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.


Festival Bon Odori bukan untuk muslim

TULAR satu poster Festival Bon Odori yang dijangka diadakan pada 16 Julai tahun ini di Shah Alam selepas dua tahun Perintah Kawalan Pergerakan.

Poster promosi penganjuran festival telah mengundang kekeliruan umat Islam apabila memaparkan imej anime wanita berhijab yang memakai kimono dan berstokin lengan.

Bon Odori adalah sebuah festival yang diraikan oleh masyarakat Jepun yang beragama Buddha. Festival ini disambut dengan tarian pemujaan roh nenek moyang yang telah mati.

Perayaan ini disambut mengikut kalender Cina Kuno iaitu sekitar 13 hingga 15 Julai setiap tahun.

Festival ini jelas bertentangan dengan akidah Islam.

Rasulullah ﷺ bersabda:
مَنْ تَشَبَّهَ بِقَوْمٍ فَهُوَ مِنْهُمْ

Maksudnya: “Barangsiapa yang menyerupai sesuatu kaum, maka dia adalah daripada kalangan mereka.” [HR Abu Daud: 4031-Sahih]

Hadith ini menunjukkan larangan dan amaran bagi sesiapa yang menyerupai orang kafir pada ucapan, perbuatan, pakaian, perayaan, ibadah dan lain-lain perkara yang tidak disyariatkan. [Tafsir Ibn Kathir, 1/87]

Justeru, umat Islam tidak dibolehkan (haram) menyertai festival ini yang jelas jauh dari landasan syarak.

Yusra Noor
Pegawai Dakwah ISMA Bangi


Palestin kecam lawatan Pompeo ke Israel

RAMALLAH, 30 Rabiulawal 1442H, Isnin – Pihak berkuasa Palestin (PA) mengecam lawatan dirancang oleh Setiausaha Negara Amerika Syarikat (AS), Mike Pompeo ke penempatan haram Israel di Tebing Barat yang diduduki.

PA menyifatkan lawatan itu adalah satu bentuk provokasi kepada rakyat dan kepimpinan Palestin.

Jurucakap PA, Nabil Abu Rudeineh berkata, Pompeo secara terang-terangan mengabaikan resolusi antarabangsa yang diluluskan Majlis Keselamatan Pertubuhan Bangsa-Bangsa Bersatu (UNSC) iaitu Konflik Israel-Palestin (Resolusi 2334)

Nabil turut mendakwa pentadbiran AS sebagai sekutu Israel dalam penjajahan tanah Palestin.

Menurut laman web baharu Axios AS, Pompeo berhasrat mengunjungi penempatan haram Israel pada minggu hadapan termasuk di Tebing Barat dan Dataran Tinggi Golan, Syria.

Sekiranya rancangan itu tercapai, ia akan menjadi lawatan pertama Setiausaha Negara AS ke penempatan haram di dua-dua negeri atau kawasan itu yang dijajah Israel sejak Perang Timur Tengah 1967. – Agensi


Pegawai Taliban pukul pensyarah pertahan hak wanita

KABUL, 15 Rejab 1444H, Isnin — Taliban menahan seorang pensyarah kanan, yang pernah membantah larangan pendidikan kepada golongan wanita di negara itu.

Pensyarah berkenaan, Ismail Mashal telah dipukul dan ditahan kerana menyuarakan kemarahannya ketika tampil dalam program televisyen yang disiarkan secara langsung dan bertindak mengoyakkan sijil ijazah yang dimiliki.

Saluran televisyen menunjukkan Ismail mengagihkan buku-buku miliknya kepada orang yang lalu-lalang di sekitar bandar Kabul.

Bagaimanapun tindakan Ismail mengagihkan buku tidak disenangi pihak berkuasa yang bertindak memukul tanpa belas kasihan serta membawanya dengan cara yang sangat tidak hormat, Khamis lalu.

Pendedahan berkenaan dibuat pembantu Ismail, Farid Ahmad Fazli yang menyatakan Ismail – yang berpengalaman sebagai pensyarah selama tiga dekad di tiga buah universiti di Kabul – ditahan dengan kejam walaupun tidak melakukan sebarang jenayah.

“Sehingga kini Ismail masih ditahan,” katanya lagi.

Perkongsian Ismail yang mengoyakkan sijil-sijil pendidikan yang dimiliki termasuk transkrip ijazah sarjana dan kedoktoran miliknya telah disiarkan di saluran televisyen TOLOnews sebelum menjadi tular.

Sementara itu Pengarah di Kementerian Maklumat dan Kebudayaan, Abdul Haq Hammad mengesahkan penahanan Ismail berikutan terlibat dengan tindakan provakatif kepada sistem pendidikan negara.

Katanya, agensi keselamatan sedang menyiasat pensyarah tersebut.

Di Afghanistan, jarang melihat seorang lelaki memprotes kerana menyokong wanita tetapi Ismail, yang terlibat dalam dunia pendidikan nekad membela hak wanita.

“Sebagai seorang lelaki dan guru, saya tidak dapat melakukan apa-apa lagi untuk mereka, dan merasakan sijil saya telah menjadi tidak berguna,” kata Ismail kepada AFP ketika itu. – Agensi


Tuan Ibrahim Tuan Man bakal MB Pahang?

KUANTAN, 25 Rabiulakhir 1444H, Ahad – Kerajaan Pahang kini masih tergantung sama ada Barisan Nasional (BN) atau Perikatan Nasional (PN) akan membentuk kerjasama susulan keputusan Pilihan Raya Umum ke-15 (PRU15).

PN kini memegang 17 kerusi, BN dengan 16 kerusi dan Pakatan Harapan (PH) lapan kerusi, tiada satu pun daripada gabungan itu mempunyai majoriti membentuk kerajaan negeri.

Memandangkan kepimpinan PN telah menolak sebarang kerjasama dengan PH, kemungkinan kerajaan Pahang boleh dibentuk antara PN dan BN.

Sementara itu, Ketua BN Negeri Pahang, Datuk Seri Wan Rosdy Wan Ismail yang mempertahankan kerusi Parlimen Jelai hanya mengeluarkan kenyataan ringkas di Facebook.

“Saya mengucapkan terima kasih kepada rakyat Pahang yang mengundi Barisan Nasional.

“Dan tidak lupa ucapan terima kasih kepada semua jentera parti dan lain-lain kerana membantu Barisan Nasional. Segala jasa dan keringat amat saya hargai.

“Doa yang terbaik untuk Negeri Pahang agar terus kekal makmur,” katanya.

Persoalan mengenai siapa yang akan menjadi Menteri Besar juga masih belum dapat dijawab walaupun tersebar luas mengatakan Timbalan Presiden PAS, Datuk Seri Tuan Ibrahim Tuan Man, sebagai ADUN Cheka yang baharu, telah dicadangkan untuk jawatan itu.

Tuan Ibrahim menang dengan majoriti 1,223 undi dan disebut-sebut bakal Menteri Besar sekiranya PN merampas Pahang.

Beliau menewaskan calon BN yang juga Pengerusi MCA Lipis, Ho Fong Mee yang mendapat 4,411 undi, Rashid Mohamad dari PH (2,255) dan Aishaton Abu Bakar dari Pejuang (81).


PM arah KKM beri rawatan terbaik diperlukan Najib

BANGI, 15 Safar 1444H, Isnin – Perdana Menteri, Datuk Seri Ismail Sabri Yaakob mengarahkan Kementerian Kesihatan (KKM) supaya memberikan rawatan terbaik yang diperlukan Datuk Seri Najib Razak.

Dalam kenyataan di Twitter, beliau mengambil maklum mengenai keadaan kesihatan bekas Perdana Menteri – yang sedang menjalani hukuman penjara – berkenaan.

“Saya telah dimaklumkan mengenai keadaan kesihatan Datuk Seri Najib Razak.

“Saya telah mengarahkan Kementerian Kesihatan Malaysia (KKM) supaya memberikan rawatan yang terbaik diperlukan beliau. Saya doakan beliau diberikan kesihatan yang baik,” katanya.

Terdahulu, media melaporkan Najib yang hadir ke Mahkamah Tinggi Kuala Lumpur bagi prosiding kes 1Malaysia Development Berhad (1MDB) hari ini, akan dirujuk ke Hospital Kajang kerana mengalami masalah kesihatan.

Timbalan Pendakwa Raya Kanan, Datuk Seri Gopal Sri Ram berkata, Najib akan dirujuk ke hospital ekoran ubat darah tinggi baharu yang diambilnya menyebabkan kesan teruk.

Sementara itu, KKM dalam kenyataan petang tadi mengesahkan Najib telah dimasukkan ke Hospital Kuala Lumpur (HKL) pada 9 September lalu sebagai kes elektif (bukan kecemasan) untuk memastikan kesihatan beliau berada pada tahap yang baik dan optimum.

Ketua Pengarah Kesihatan, Tan Sri Dr Noor Hisham Abdullah berkata, pemeriksaan dan ujian berkaitan telah dijalankan oleh pakar perunding kanan bertauliah terdiri daripada ketua-ketua perkhidmatan klinikal bagi bidang masing-masing.

Katanya, jenis-jenis ubat yang dipreskrib ketika kemasukan wad adalah sama jenisnya dalam senarai ubatan KKM, selain memaklumkan keadaan Najib juga sihat sebelum dibenarkan discaj dari HKL.


Pendaftaran vaksin COVID-19 untuk rakyat dibuka tak lama lagi

KUALA LUMPUR, 2 Jamadilakhir 1442H, Jumaat – Pendaftaran suntikan vaksin COVID-19 untuk rakyat Malaysia akan dibuka tidak lama lagi, kata Menteri Kesihatan Datuk Seri Dr Adham Baba.

Katanya setiap individu akan menerima dua dos vaksin bagi memastikan perlindungan penuh daripada jangkitan virus itu.

“Mereka yang menerima vaksin perlu menyimpan kad yang akan kita berikan ketika kali pertama mereka diberi suntikan.

“Ini bagi memastikan mereka yang telah disuntik mendapat dos kedua mengikut tarikh yang telah ditetapkan, biasanya dalam julat 21 hari,” katanya semasa menjadi tetamu program Bicara DR di RTM 1 malam tadi.

Dr Adham bagaimanapun tidak berkongsikan tarikh pendaftaran akan dibuka.

Pada masa sama beliau menegaskan penerima vaksin tetap perlu mengamalkan norma baharu bagi memastikan perlindungan optimum.

Ini kerana katanya matlamat utama imunisasi COVID-19 ialah bagi melindungi petugas barisan hadapan, mengurangkan kematian, membentuk imuniti kelompok dan seterusnya memutuskan rantaian jangkitan pandemik itu.

Malaysia dijadualkan menerima vaksin Pfizer-BioNTech pada akhir Februari ini dan telah memperoleh kelulusan bersyarat daripada Bahagian Regulatori Farmasi Negara (NPRA) Kementerian Kesihatan. – Bernama


Kes COVID-19 belum tunjuk ‘trend’ penurunan

Oleh Fazleen Safina

BANGI, 1 Ramadan 1442H, Selasa – Kes jangkitan COVID-19 ketika ini belum menunjukkan ‘trend’ penurunan seperti yang dijangkakan.

Ini berdasarkan jumlah kes harian positif yang masih melebihi 1,000, manakala kadar kebolehjangkitan atau nilai Ro melebihi 1.0.

Justeru, Presiden Ikatan Pengamal Perubatan Dan Kesihatan Muslim Malaysia (i-Medik), Profesor Dr Azizi Ayob menasihatkan semua pihak mematuhi prosedur operasi standard (SOP), selain penguatkuasa perlu memainkan peranan sewajarnya.

“Buat masa ini ‘trend’ penurunan kes tidak konsisten. Setiap hari akan ada kluster-kluster baru dikenal pasti sama ada dari komuniti ataupun tempat kerja.

“Jadi tolonglah patuhi arahan pihak berwajib dan amalkan SOP supaya langkah pencegahan dapat diamalkan pada setiap masa,” katanya seperti dihubungi Ismaweb.net hari ini.

Jumlah kes baharu COVID-19 hari ini mencatatkan 1,767 kes hari ini menjadikan jumlah kumulatif di negara ini meningkat kepada 363,949 kes.

Ketua Pengarah Kesihatan, Tan Sri Dr Noor Hisham Abdullah, berkata Sarawak mencatatkan pertambahan kes harian tertinggi hari ini iaitu 607 kes.

Katanya, tiga lagi negeri turut melaporkan pertambahan kes baharu tiga angka iaitu Selangor dengan 483 kes diikuti Kuala Lumpur (132) dan Sabah (117).

Negeri lain mencatatkan pertambahan kes dua angka iaitu Pulau Pinang (92); Johor (74); Kedah (39); Perak (36); Negeri Sembilan (29); Melaka (17); Pahang (14) dan Terengganu (13).

“Dua negeri lain ialah Putrajaya dengan tujuh kes baharu serta Labuan tiga kes. Hanya Perlis tidak mencatatkan sebarang kes baharu hari ini,” katanya.


Pemimpin Melayu tidak sepakat, tak berani bela nasib bangsa sendiri

BANGI, 12 Muharram 1442H, Isnin – Tindakan ahli politik Melayu yang seolah-olah mempertahankan kewujudan sekolah vernakular menampakkan mereka tiada ‘kehendak politik’ untuk martabatkan agenda kaum majoriti di negara ini.

Sebaliknya, pemimpin politik kaum lain begitu rakus membawa agenda kaum masing-masing, kata Ahli Jawatankuasa Pusat Ikatan Muslimin Malaysia (ISMA), Ustaz Shuhaib Ar-Rumy Selamat.

Beliau kesal kerana pemimpin Melayu berpecah dan tiada kata sepakat dalam isu membabitkan kepentingan Melayu.

Justeru, beliau menyarankan supaya rakyat berani menghukum pemimpin seperti itu kerana mereka dikira mengkhianati amanah bagi membela kepentingan kaum Bumiputera di tanah air.

“Kesedaran (rakyat) untuk memilih pemimpin berwibawa yang amanah dalam perjuangan Melayu dan Islam.

“Akhirnya, tiada yang berani membela nasib kaum majoriti yang lama kelamaan akan terpinggir di bumi sendiri,” katanya ketika dihubungi Ismaweb.net.

Sebelum ini, Menteri Komunikasi dan Multimedia, Datuk Saifuddin Abdullah yakin kerajaan hari ini tidak akan mengganggu peranan yang dimainkan oleh sekolah vernakular.

Katanya, isu pemansuhan sekolah vernakular bukan satu keutamaan untuk dibahaskan buat masa ini kerana keutamaan kerajaan ketika ini untuk memberikan kualiti pendidikan yang terbaik.

Pada masa sama, Menteri Perpaduan Negara, Datuk Halimah Sadique memaklumkan bahawa kerajaan tidak akan mengubah sistem pendidikan negara dengan memansuhkan sekolah vernakular.

Halimah berkata, usaha memupuk perpaduan negara dalam kalangan masyarakat majmuk di Malaysia berupaya dirintis menerusi kaedah lain.

Kenyataan itu bagaimanapun mendapat reaksi negatif pelbagai pihak yang mendukung hanya sekolah satu aliran sahaja diwujudkan di negara ini.


Rujuk mufti jika ada persoalan mengenai hukum hakam, keraguan

BANGI, 22 Jamadilakhir 1442H, Khamis – Umat Islam disaran untuk merujuk kepada mufti atau Majlis Agama Islam di negeri masing-masing berkaitan kekeliruan dan masalah yang dihadapi.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, perkara berkenaan penting bagi memastikan pandangan yang diberikan lebih tersusun dan diyakini.

Katanya, sebelum ini pihaknya telah beberapa kali mengatakan bahawa segala pandangan dan buah fikiran yang dikemukakan perlulah diambil daripada mereka yang berkuasa, terutamanya Pejabat Mufti atau Jabatan Mufti.

“Pihak lain seperti Jabatan Kemajuan Islam Malaysia (JAKIM), Jabatan Agama Islam Negeri dan Majlis Agama Islam akan sokong mufti masing-masing.

“Dengan ini pandangan yang dikemukakan itu akan nampak lebih terarah dan tersusun serta diyakini. Kebenaran yang begitu yang kita mahukan.

“Saya tahu setiap orang ada kelemahannya, namun jawapan rasmi daripada pihak berkuasa itu akan jadi lebih selamat.

“Rujuk mufti sekiranya ada persoalan mengenai hukum hakam, keraguan dan fahaman (agama),” katanya seperti dilapor Harian Metro.

Beliau berkata demikian ketika diminta mengulas mengenai Agama Melayu yang didakwa disebarkan oleh seorang wanita melalui media sosial, yang tular baru-baru ini.

Dr Zulkifli yang juga bekas Mufti Wilayah Persekutuan berkata, sebelum ini sudah banyak pandangan mengenai segala permasalahan yang sudah dikemukakan sebagai rujukan.

“Banyak pandangan yang diberikan sebelum ini kami bukukan, ia boleh dirujuk di laman web Pejabat Mufti Wilayah Persekutuan serta JAKIM. Semua (persoalan) itu kita jawab dengan tuntas,” katanya.


Rakyat perlu tolak pemimpin tak bermoral, terpalit dadah

Oleh Zuhayati Yazid

BANGI, 12 Jamadilakhir 1443H, Sabtu – Seseorang yang menggalas jawatan sebagai wakil rakyat tidak sepatutnya bersikap buruk seperti mengambil barangan terlarang.

Naib Presiden BERJASA, Haji Samad Ashaari berkata, sebagai pemimpin, wakil rakyat seharusnya mempamerkan sikap baik lagi terpuji.

Hal ini kerana, jelasnya, golongan tersebut merupakan ‘role model’ atau contoh ikutan kepada rakyat.

“Jika di negara Barat secara automatiknya pemimpin seperti dia (ini sudah) meletak jawatan.

“Namun di negara kita masih lagi memberi peluang dan sehingga kini kepimpinan DAP sekadar minta laporan bertulis walaupun empunya diri sudah mengaku ditahan pihak berkuasa,” katanya kepada Ismaweb.net, hari ini.

Beliau berkata demikian sebagai mengulas penahanan Ahli Dewan Undangan Negari (ADUN) Pasir Bedamar, Terence Naidu dalam serbuan di Seberang Perai dan didakwa berada di bawah pengaruh dadah, semalam.

Samad berkata, kejadian keruntuhan moral melibatkan pemimpin DAP bukanlah suatu perkara baru.

Katanya lagi, sebelum ini, wakil rakyat dari parti tersebut pernah didakwa atas tuduhan merogol pembantu rumah.

“Ini memberi ‘hint’ kepada rakyat parti DAP bukanlah sebuah parti yang dapat membela rakyat sebaliknya mereka sendiri yang bermasalah,” katanya.

Berikutan itu, beliau menggesa rakyat membuka mata dan menilai sendiri siapa yang wajar diangkat menjadi pemimpin menjelang pilihan raya kelak.

Katanya, rakyat perlu menolak secara tegas pemimpin yang tidak bermoral.


Najib mohon dapatkan sementara pasport untuk ke Singapura

KUALA LUMPUR, 8 Rabiulawal 1443H, Jumaat – Selepas Mahkamah Tinggi di sini hari ini membenarkan pasport Datin Seri Rosmah Mansor dipulangkan sementara untuk melawat anak perempuannya yang dijangka melahirkan anak kedua dalam tempoh dua minggu lagi, Datuk Seri Najib Tun Razak turut membuat permohonan sama di Mahkamah Rayuan Putrajaya.

Berdasarkan salinan dokumen yang diperoleh menerusi sistem kehakiman hari ini, dinyatakan bahawa bekas perdana menteri itu membuat permohonan untuk pasport antarabangsanya diserahkan secara sementara kepadanya bermula 20 Oktober ini atau seawal yang mungkin sehingga 22 Nov 2021.

Najib memfailkan notis usul itu semalam (14 Oktober) menerusi Tetuan Shafee & Co bagi membolehkan beliau melawat anak perempuannya Nooryana Najwa yang kini berada di Singapura dan bakal melahirkan anak kedua dalam masa terdekat.

Dalam notis itu, Najib memohon untuk pasportnya diserahkan selewat-lewatnya pada 20 Oktober ini bagi membolehkan beliau membuat pembaharuan pasport sebelum berangkat ke Singapura pada 3 November depan.

Dalam afidavit sokongannya, Najib berkata anak perempuannya itu kini menetap di Singapura bersama suami dan anak sulungnya yang berusia empat tahun.

“Selain suami dan anaknya, Nooryana tidak mempunyai ahli keluarga lain di sana untuk membantu dan menemaninya sepanjang tempoh mengandung sehingga kelahiran tersebut.

“Saya bertanggungjawab untuk memastikan Nooryana dijaga rapi dan mendapat sokongan serta rawatan yang diperlukan memandangkan beliau pernah mengalami komplikasi yang serius semasa melahirkan anak pertamanya,” kata Najib dalam afidavit itu.

Najib berkata beliau juga tidak mempunyai risiko untuk melarikan diri kerana keluarga dan kerjayanya sebagai seorang bekas menteri dan menteri besar selain sumber pendapatan serta hartanya berada di Malaysia.

“Tambahan pula, saya sedang berada di bawah ikat jamin RM7 juta dan ia bukanlah jumlah yang kecil. Saya juga telah menghadiri kesemua tarikh perbicaraan yang ditetapkan mahkamah sebelum ini,” katanya.

Peguam Rahmat Hazlan yang mewakili Najib ketika dihubungi pemberita mengesahkan bekas perdana menteri itu telah memfailkan permohonan tersebut.

Berdasarkan hasil semakan di laman web kehakiman, permohonan itu akan didengar di Mahkamah Rayuan pada Isnin depan (18 Oktober).

Pada 28 Julai 2020, Najib didapati bersalah terhadap tujuh pertuduhan melibatkan pecah amanah jenayah, pengubahan wang haram dan menyalahgunakan kuasa melibatkan RM42 juta dana SRC International Sdn Bhd dan kes itu kini dalam peringkat rayuan di Mahkamah Rayuan. – Bernama


KDN teliti laporan polis terhadap golongan antivaksin sebelum ambil tindakan

LARUT, 9 Rabiulawal 1443H, Sabtu – Kementerian Dalam Negeri akan meneliti laporan polis yang dibuat terhadap golongan antivaksin sebelum mengambil sebarang tindakan.

Menteri berkenaan Datuk Seri Hamzah Zainudin berkata pihaknya sedang mengenal pasti seksyen dan akta bersesuaian yang boleh dikuatkuasakan terhadap golongan itu.

“Kalau kita tengok dia ada langgar sesuatu maka kita akan ambil tindakan dan sebagai seorang menteri yang jaga undang-undang yang ada, kita akan tengok dulu laporan polis yang diberikan kepada kita dalam seksyen mana, apa perkara yang telah mereka lakukan kesalahan, kemudian saya akan umumkan dari semasa ke semasa,” katanya kepada pemberita selepas menghadiri Program Penyampaian Kotak Makanan Serta Ramah Mesra Bersama Penduduk di Kampung Sungai Ara, Batu Kurau hari ini.

Ditanya sama ada terdapat kemungkinan akta khas akan diwujud bagi menangani tindakan golongan antivaksin, beliau berkata perkara itu akan diputuskan kemudian.

Semalam, Kementerian Kesihatan dilapor telah membuat beberapa laporan polis terhadap golongan itu yang didakwa menyebarkan maklumat palsu sehingga mengancam kesihatan awam.

Menteri berkenaan Khairy Jamaluddin, menerusi ciapan di laman Twitter rasmi beliau, berharap tindakan susulan termasuk siasatan dan pendakwaan dapat disegerakan kerana kumpulan antivaksin terus menyebarkan berita palsu, mengancam kesihatan awam dan menjengkelkan. – Bernama


MP Parit dilantik Pengerusi Bukan Eksekutif SPNB

KUALA LUMPUR, 20 Zulhijjah 1443H, Rabu – Ahli Parlimen Parit Datuk Mohd Nizar Zakaria dilantik sebagai Pengerusi Bukan Eksekutif Syarikat Perumahan Negara Bhd (SPNB) yang baharu berkuat kuasa 15 Julai lepas.

SPNB dalam kenyataan hari ini memaklumkan lantikan Mohd Nizar itu adalah bagi menggantikan Ahli Dewan Undangan Negeri (ADUN) Lembah Jaya, Haniza Mohamed Talha yang telah memegang jawatan itu sejak 2 April, tahun lepas.

Menurut kenyataan itu, Mohd Nizar memiliki Ijazah Sarjana Pentadbiran Awam dari Universiti Utara Malaysia serta Ijazah Sarjana Muda Pendidikan dari Institut Agama Islam Negeri Imam Bonjol di Sumatera Barat, Indonesia.

Selain memegang portfolio sebagai Ahli Parlimen, Mohd Nizar juga pernah berkhidmat sebagai Pengerusi Jawatankuasa Agama Islam, Pendidikan Islam dan Pembangunan Sahsiah Perak, Ahli Majlis Agama Islam dan Adat Melayu Perak, serta Pengerusi Ahli Jemaah Pengarah (AJP) Pertubuhan Peladang Kawasan Parit.

“Kami mengalu-alukan pelantikan pengerusi baharu SPNB dalam barisan kepimpinan syarikat dan berharap beliau akan dapat menyuntik semangat untuk SPNB terus mencapai kecemerlangan di masa hadapan,” menurut kenyataan itu.- Bernama


COVID-19: UK, Perancis pula ketat sekatan untuk pelancong China

LONDON, 7 Jamadilakhir 1444H, Sabtu – United Kingdom (UK) dan Perancis mengambil langkah sama seperti beberapa negara lain, apabila mengetatkan sekatan menerusi pelaksanaan saringan COVID-19 kepada pelancong China.

Kedua-dua negara itu meminta pelancong dari China mengemukakan bukti negatif ujian saringan COVID-19 dalam tempoh 48 jam selepas berlepas.

Langkah itu diambil susulan lonjakan kes COVID-19 di China sejak beberapa mingu kebelakangan ini.

Malah, Pertubuhan Kesihatan Sedunia (WHO) mendesak Beijing supaya lebih terbuka untuk berkongsi data semasa berkaitan kes terkini wabak itu.

Sementara itu, Perancis pula menggesa rakyat mengelak melakukan perjalanan ke China, selain memperkenalkan semula pemakaian pelitup muka sepanjang penerbangan dari negara itu ke Perancis.

Di UK, peraturan akan bermula 5 Januari depan, menurut kenyataan kerajaan berkenaan.

Di Perancis, syarat itu akan berkuat kuasa mulai 1 Januari 2023, tetapi pegawai berkata ia akan mengambil masa beberapa hari sebelum ia dilaksanakan sepenuhnya.

Pihak berkuasa kesihatan Perancis berkata, mereka juga akan menjalankan ujian PCR secara rawak di lapangan terbang ke atas penumpang yang tiba dari China untuk mengenal pasti kemungkinan varian coronavirus baharu.

Kes COVID-19 di Beijing kembali memuncak 7 Disember lalu dan jangkitan didakwa merebak dengan cepat menyebabkan beberapa daerah kembali melaksanakan penutupan dan menangguhkan sesi persekolahan.

Sejak itu, Amerika Syarikat (AS), Itali, Taiwan, Korea Selatan, Jepun dan India melaksanakan ujian saringan kepada pelancong dari China.

Di Australia, Perdana Menterinya, Anthony Albanese berkata, kerajaaan sedang memantau situasi dengan China dan akan meneruskan pemantauan terhadap kesan COVID-19.- Agensi


PBB sokong Guterres jadi Setiausaha Agung untuk penggal ke-2

NEW YORK, 28 Syawal 1442H, Rabu – Majlis Keselamatan Pertubuhan Bangsa-Bangsa Bersatu (PBB) pada Selasa menyokong pencalonan Setiausaha Agung António Guterres untuk penggal kedua bagi tempoh lima tahun.

Duta Besar Estonia untuk PBB, Sven Jurgenson, yang bertindak sebagai presiden Majlis Keselamatan bagi Jun, mengumumkan sokongan itu selepas mesyuarat tertutup majlis itu, lapor Xinhua.

Majlis Keselamatan, dalam mesyuarat tertutup itu, menerima resolusi itu dengan sebulat suara, katanya.

“Majlis Keselamatan, setelah mempertimbangkan cadangan untuk pelantikan Setiausaha Agung PBB, mengesyorkan kepada Perhimpunan Agung agar António Guterres dilantik semula sebagai Setiausaha Agung PBB untuk penggal kedua dari 1 Januari 2022 hingga 31 Disember 2026, ” dengan membaca kenyataan Resolusi 2580.

Jurgenson mengatakan Perhimpunan Agung akan mengadakan sesi pada 18 Jun mengenai pelantikan Guterres untuk penggal kedua. Guterres adalah satu-satunya calon rasmi kerana tidak ada negara yang mencadangkan calon, kata Jurgenson.

Menurut beliau, Guterres telah membuktikan beliau layak menggalas tugas itu berdasarkan prestasinya dalam tempoh lima tahun memegang jawatan.

“Kita semua telah menyaksikan, sebenarnya, setiausaha agung yang menggerakkannya. Saya fikir beliau telah menjalankan tugasnya dengan sangat baik,” katanya dalam sidang media.

Jurgenson memuji Guterres sebagai perantara dan memuji pandangannya mengenai zon konflik di dunia.

“Beliau mampu berbicara dengan semua orang, saya fikir ini yang kita harapkan daripada seorang setiausaha agung,” katanya.

Guterres mengucapkan terima kasih kepada Majlis Keselamatan atas sokongan itu.

“Keputusan Majlis Keselamatan untuk mengesyorkan kepada Perhimpunan Agung agar saya dilantik sebagai Setiausaha Agung PBB bagi penggal kedua adalah satu penghormatan yang besar. Saya sangat berterima kasih kepada anggota majlis atas kepercayaan yang mereka berikan. Terima kasih juga kepada Portugal kerana mencalonkan saya sekali lagi, ” katanya dalam satu kenyataan.

Guterres, 72, menjadi Setiausaha Agung PBB kesembilan pada 2017. Sebelum itu, beliau merupakan Pesuruhjaya Tinggi PBB untuk Pelarian selama 10 tahun. Guterres merupakan Perdana Menteri Portugal dari 1995 hingga 2002.


‘Tak masuk akal tauke taja parti agresif tutup premis judi, pernah dilabel Taliban’

BANGI, 12 Jamadilawal 1444H, Rabu – Tan Sri Abdul Hadi Awang membidas tuduhan Datuk Seri Anwar Ibrahim yang membayangkan bahawa tauke dan syarikat judi menyumbang sebahagian dana politik kepada Perikatan Nasional (PN) ketika Pilihan Raya Umum Ke-15 (PRU15).

Presiden PAS itu berkata, tidak masuk akal PN menerima dana daripada tauke dan syarikat judi ketika parti itu tegas dan agresif menutup tempat perjudian, malah pernah dituduh Taliban.

Beliau berkata, hanya akal yang tidak waras sahaja akan mempercayai tuduhan itu sedangkan prestasi saham syarikat perjudian jatuh ketika PN mara pada PRU15 lalu.

“Sahamnya hanya naik semula apabila Pakatan Harapan (PH) mendapat kuasa secara luar biasa daripada amalan demokrasi yang bersih.

“Diikuti pula dengan pembentukan Kabinet yang tidak bersih, kerana telah melibatkan bekas banduan walaupun telah diampun, kluster mahkamah yang belum selesai perbicaraannya, pemberi dan penerima rasuah serta golongan penipu yang selari dengan kemahuan tauke dan syarikat judi,” katanya dalam kenyataan, hari ini.

Abdul Hadi menyifatkan adalah sangat sangat bodoh jika tauke judi menyumbang dana kepada parti politik yang agresif memerangi perniagaannya.

“Hal ini bermakna tauke judi itu sangat bodoh, walaupun pandai menipu dan paling banyak menyumbang rasuah kepada penerima rasuah yang ditarik bergabung dengan bekas banduan kluster mahkamah, sehingga menjadi penyokong kuat PH bagi menubuhkan kerajaan,” katanya.

Dalam pada itu, Abdul Hadi menegaskan, apabila PAS memerintah Kelantan, maka kerajaan negeri mengambil suatu langkah bagi menutup tempat perjudian yang diharamkan oleh Islam dan diadakan dialog dengan para pemimpin semua agama.

“Mereka memaklumkan bahawa judi turut diharamkan oleh semua agama,” katanya.

Katanya, kerajaan PAS kemudiannya menghadapi masalah apabila bidang kuasa kerajaan negeri hanya terhad kepada premis perjudian.

“Adapun lesen kebenaran berjudi adalah tertakluk di bawah bidang kuasa Kementerian Kewangan dan Menteri Kewangan pada masa itu ialah Perdana Menteri sekarang yang dilantik oleh PH, merangkap Menteri Kewangan juga.

“Apabila kerajaan PAS negeri Kelantan, Terengganu dan Kedah menutup premis perjudiaan dan lain-lain di bawah bidang kuasanya, tiba-tiba tindakan itu mendapat protes daripada parti komponen PH, walaupun dalam perkara yang hanya berkait dengan hak umat Islam.

“Malangnya, mereka yang berwajah Islam dalam PH diam membisu,” katanya.

Perdana Menteri dalam sidang medianya kelmarin mendedahkan kemungkinan PN memperoleh dana politik dari syarikat berkaitan perjudian bagi membiayai perbelanjaan pilihan raya.